text:
NIYIGABA Consolée, ni mwene Simon KABERUKA na Marthe MUKANGWENE, yavutse mu 1976 mu gihugu cy’u Rwanda, mu karere ka Nyamasheke, umurenge wa Kanjongo, akagari ka Kibogora.
Mu ibyuruka rye Niyigaba yakuriye mu muryango ukijijwe Babatozaga gusenga, kujya mu Ishuri ry’Icyumweru (Ecole de Dimanche) ubwo rero we yumvaga ko ibyo bihagije ngo nzajye mu ijuru, ariko buri gihe akarota impanda yavuze agasigara, abanza gutekereza ko ari uko atari umu Pentecote.
Mu magambo ye Niyigaba aradusobanurira uko byamugendekeye:
"Nari nturanye n’abantu basengera muri ADPR kandi mbakunda cyane nkajya mbegera, bakanyigisha gusenga. Igihe kimwe negereye ababyeyi banjye baganira numva bavuga ukuntu abakobwa iyo bashyingiwe ari isugi bahesha Imana icyubahiro kandi ababyeyi bagahabwa agashimo (Niko umuco wari umeze icyo gihe). Icyo cyifuzo nacyo nahise ngishyira ku bindi numva nshaka kuzashigirwa ndi isugi.
Nyuma naje gutsinda ikizami cya Leta, njya kwiga mu ishuri ry’ubuforomo n’ubuganga ariko mu gihe nari ntararangiza amashuri Genocide yahise iba nuko duhungira muri RDC (Repubulika iharanira Demokrasi ya Congo), ariko ngambirira nka Daniyeli kutaziyandurisha ibyo muri icyo gihugu twari duhungiyemo. Imana yahise iduha aho kuba ku itorero ryaho (ku rusengero).
Tuba mu nzu y’igorofa (etage), mbona ni byiza, nkumva nko mu kwezi gutaha tuzataha.
Muri ubwo buzima Imana yahise inyigisha : habayeho gushaka abakozi bajya gukora igiforomo, barangije A2 naho baba barataye ibyangombwa, abantu benshi barabeshye ko barangije, n’abo twiganye bose babona akazi bahembwa ama dollars menshi, bavuga ko njye nta bwenge ngira, ariko ni ukubera umuhigo nari narahize wo kutaziyanduza. Njye nisabiye stage kugira ngo ntazibagirwa ibyo nize.
Igihe cyaje kugera habaho igabanywa ry’abakozi, Jyewe Manager arampamagara yari umuzungukazi arambwira ngo yakunze uko nkora arashaka ko mba umukozi w’ibyo bitaro, abwira uwari ushinzwe abakozi ngo kugira ngo bidatera umwuka mubi azajye anzanira umushahara (salaire) wanjye, ndeke kujya njya gutonda umurongo hamwe n’abandi. Imana iteye ubwoba!
Hashize iminsi, byaje kuba bibi mu makambi tuvamo, nza kwisanga ngeze muri zone y’Abarega, mpita nibuka ibyo Imana yavuze ko izabana nanjye, nuko ntangira kuvuga ubutumwa bwiza. kubera intambara ihora muri Congo, naje gutakara mu ishyamba ndi kumwe na gasaza kanjye gato, gusa aho nahasanze abandi banyarwandakazi nk’icumi, aho rero insoresore zarahadusanze ziti turashaka abagore ariko cyane cyane uyu (ariwe njyewe) bamwe barabyemeye mba arinjye njyenyine nsigara, nasenze isengesho rivuga ngo : “Yesu we! mbabarira untabare kandi nutantabara, aba bantu bakansambanya, ntabwo nzajya kubyihana, ubwo ni wowe uzajya kubivuga.
Bafashe inkoni barankubita bya bindi by’intangarugero, barambiwe kunkubita, baranshoreye ngo njye gupfa kandi aho bari banjyanye nari mpazi koko kwari ugupfa, ariko nahise nuzura Umwuka wera ndanezerwa ntekereza ukuntu abamalayika baza kunsanganira numva nkunze gupfa pe, baranshoreye ngenda ndirimba, mu kanya ndebye inyuma mbona bari kwiruka basubira inyuma, Yesu aba arantabaye yo gahora ku ngoma iteka ryose.
Ubwo rero natangiye kuzerera mu ishyamba, nza kugera aho abantu baba nyuma y’iminsi ibiri, nta gakweto, nambaye ikanzu n’ijipo, twaryaga ubunyobwa kuko ababyeyi buri gihe badushyiriraga ubunyobwa mu mifuka, tugahekenya n’imyumati
Dore ngo ndagera ku ga centre abagabo ngo bitomboreye umugore, gusa shenge bagira umutima mwiza kandi beza imyaka mu murima cyane. Ubwo rero abagore bose b’aho buri umwe ati urararana n’umugabo wanjye, ndumirwa pe, bakancumbikira iminsi 2, nakwanga bakansezerera.
Biranyobera, ariko nkomeza kwegera Imana mu mubabaro uryana nk’igisebe, mbibutse ko nari kumwe gusa na gasaza kanjye gato, cyakora naje kugera ku ga centre kamwe nsanga umugore ari kunda ndamubyaza barishima, mbabwira ko ndi umubikira w’aba protestant barancumbikira.
Ubwo rero aho niho nakomereje ubutumwa, mpimba indirimbo mu rurimi rw’igi Swahili, ngasaba umwanya mu materaniro nkaririrmba, nkabona abantu bafashijwe, aho niho nakiriwe muri Pentecote y’aho, hanyuma rero kuko bari bamaze kunyondora akabiri karagarutse, abashaka ko turushinga baba baratangiye.
Ikibazo nagize, aho hantu ntabwo bashyingirwaga mu rusengero, barakwaga bagahita bajya mu rwabo, ngo abagerageje, babasengeraga mu rugo, ariko muribuka (hejuru ntangira ubu buhamya) nababwiye ko Imana yambwiye ko nzambara agashema (agatimba), abanyarwandakazi benshi bari baraho bafashe umwanzuro wo gushaka, mbona abo mu kigero cyanjye ninjye usigaye, nagize ubwoba pe, bari barampimbye "apana" bivuga ngo "oya", Mu yandi magambo byasobanuraga umukobwa ubenga cyane, ngo nzumirwa, bavuga amagambo menshi ngo nshobora kuba ntari muzima, bituma ngira ubwoba pe.
Imana yacu ni inyembaraga irinda ijambo yavuze ikaruhuka risohoye yarangendereye impishurira umusore w’umunyarwanda tuzabana ariko kuko twabaga mu buhungiro nayibajije ngira nti: Mana ko wambwiye ko uzanyambika agashema (agatimba) none hano mu gihugu cy’ubuhungiro bakaba badashyingirwa nzabigenza nte? numvaga binkomereye ariko burya nta kintu na kimwe kinanira Imana.
Hashize igihe kinini dukundana na wa musore bigera aho dupanga ubukwe ariko twari twaramaze kwimukira mu nkambi irimo abanyarwanda narabonanye n’umuryango wanjye nuko turasezerana nambara agatimba muri macye Imana insohoreza isezerano, bidatinze twaje gutaha mu gihugu cyacu cy’u Rwanda"
Mu gusoza ubutumwa bwe, NIYIGABA Consolée arashishikariza urubyiruko kugira intego yo kugambirira kutiyandurisha ibyaha by’ubusambanyi kuko iyo ugambiriye neza, Imana iragushyigikira ukagera ku ntego wihaye.
Source: www.adepr.rw


c: text/html

text:
YASUWE 30
Ikibazo cy’abana bo mu murenge wa Mbuye bataye ishuri bakajya gutonora imyumbati no gucukura imicanga, ni ikibazo inzego z’ubuyobozi butandukanye bwa karere karuhango zirimo n’izumutekano zagarutseho kuri uyu wa 31 kanama 2019 nyuma yogusoza umuganda rusange w’ukwezi, wibanze ku igikorwa cyogusiza nogushyira ibuye ry’ifatizo ahazubakwa ibyumba by’amashuri 4 kukigo cy’amashuri abanza cya E.P Gishari kiri mu mudugudu wa gishari akagali kagisanga.
Mukiganiro N’abaturage nyuma yogusoza umuganda rusange, Christophe Nteziryayo Umujyanama muri jyanama y’akarere ka Ruhango uhagarariye umurenge wa mbuye, yakomoje ku abana 95 bose bo muri uyu murenge bataye ishuri bakajya gucukura imicanga no gutonora imyumbati.
Ati“Abana mirongocyenda n’abatanu bose bo muri uyu murenge wa Mbuye gusa bataye ishuri ni benshi cyane, kubaho batiga bibagiraho ingaruka zo kwishora mu ingeso mbi zirimo ubujura nokwiroha mu biyobyabwenge kandi bakiri bato.
Ababyeyi bo muri uyu murenge byumwihariko abafite abana bataye ishuri mukaba musabwa kuribagaruramo, kuko ni mutabikora mu minsi iri imbere bazaba umuzigo kurimwe ni gihugu muri rusange″.
Uku kuba muri uyu murenge hakigaragaramo abana bata Ishuri bakajya gukora imirimo itandukanye, Umuyobozi w’akarere ka Ruhango Habarurema Valens avuga ko ngo kuba ubuyobozi bw’aka karere bwariyemeje kongera umubare w’imbyumba by’amashuri abana bigiramo, ngo aba byeyi nabo basabwa kwirinda ko abana babo bata ishuri.
Ati“Turi kongera umubare w’ibyuma by’amashuri kugirango abana babanyarwanda babashe kubona aho bigira bisanzuye, mugihe rero haba hakomeje kugaragara abana bata ishuri, ayo mashuri twubaka nibande bazayigiramo? Ababyeyi rero nibombere nambere dusaba kugira uruhare rufatika mu kugarura abo bana mu ishuri nacyane ko ishuri ariryo rizabafasha kugira ubumenyi bwo gutegura neza inzira y’ubuzima bwabo bw’iza bwejo hazaza″.
Mu ibarura ryakozwe n’akarere ka Ruhango mu kwezi kwa Mata Umwaka wa 2019 ryagaragaje ko abana 1133 mu Karere kose aribo bari barataye Ishuri bakajya mu mirimo itandukanye.
Ni mugihe mukwezi kwa 6 uyu mwaka wa 2019 ubuyobozi bwaka karere bwavugaga ko bugiye gusubiza mu ishuri abana 549 muri aba bana 1133 bari baritaye, ibi bikazakorwa ngo hakoreshejwe uburyo bwo kwiyambaza inzego zitandukanye muri iki gikorwa.
BAMPORIKI Jean Claude rwandanews24.com/Mukarere ka Ruhango.

robotstxt: allowed

filter: keep


text:
Mu nteko rusanjye ya Caritas na Komisiyo y’ubutabera n’amahoro muri Arikidiyose ya Kigali yateranye kuri uyu wa 28/5/2018 yamuritse ibyo bagezeho mu mwaka wa 2017 bishimira ko ibikorwa byabo byazanye impinduka nziza mu mibereho y’abagenerwabikorwa.
Mu byamuritswe bagezeho harimo ibikorwa by’uburezi, ubuzima, ubuhinzi, ubworozi n’indi mishanga igamije guteza imbere umuturage.
Padiri Twizeyumuremyi Donatien umuyobozi wa Caritas Kigali avuga ko bashyize imbaraga mu guhindura imyifatire y’abo Caritas ifasha kuko basanze kugira ubushobozi bwo kwibeshaho bidasaba gusa kugira amafaranga, ahubwo bisaba no guhindura imyifatire.
Aha niho avuga ko bagiye babigisha haba mu mashuri, gukora imishinga iciriritse ibyara inyugu, no gukora ibikorwa by’ubuzima bitandukanye.
Nk’uko byari byifujwe mu nama y’Inteko rusange ya 2017, muri uwo mwaka ibyakozwe byose byari bigamije kwerekana icyo ibikorwa by’izo serivise zombi bimarira abo bikorwa.
Ati “ Twishimiye ko ibi bikorwa twakoze mu mwaka wa 2017 byose byageze ku ntego twifuza kuko abagenerwabikorwa bacu bageze ku ntego twari twiyemeje”.
Muri iyi nteko berekanye ubuhamya butandukanye bw’abafashijwe bugaragaza ko bateye imbere bakava mu bukene barimo.
Urugero ni urwa Nyampundu Daphrose wo mu karere ka Bugesera wahawe inkunga yo kwigishwa gutubura imbuto y’imyumbati ibasha guhangana n’ikibazo k’izuba amaze kubimenya atangira kubishyira mu bikorwa bimwinjiriza amafaranga angana na miriyoni 2 mu gihe cy’umwaka abasha kuva muri Nyakatsi ndetse abasha kuguramo umurima wa hegitare 2.
Ubu afite ibikorwa by’ubworozi bw’inka n’ingurube bimwunganira muri ubwo butubuzi bw’imbuto y’imyumbati.
Mu mashuri hari abana bahoze mu muhanda bakaza gukurwamo na Caritas bagasubizwa mu ishuri no mu muryango,abandi abakigishwa imyuga ,ubu bakaba ari abakozi mu nzego zitandukanye batanga umusaruro muri sosiyeti nyarwanda, abandi muri bo bashinze ingo ubu ni ababyeyi beza.
Hari kandi abo Caritas yasanze mu bukene bukabije ibafasha kwiteza imbere nyuma yo kubaha ubufasha bunyuranye, ubu bakaba bafite ibyangombwa by’ibanze umuryango ukenera (ifunguro,icumbi,amashuri y’abana ndetse no kubasha kwivuza).
Hari kandi abafashijwe gukemura amakimbirane mu ngo zabo, ubu bakaba bafatanya guteza imbere ingo zabo ku buryo bushimishije.
Iyi nteko rusanjye yarangije ifashe imyanzuro myiza harimo by’umwihariko ubushake bwo gukomeza gufashanya n’izindi nzego zitandukanye zaba iza Kiliziya niza Leta mu kwita no guteza imbere abakene n’abatishoboye, hagamijwe kubaka iterambere nyaryo, ryuzuye kandi rirambye(integral and sustainable development).
Iyi nteko rusange buri mwaka ihuza Abapadiri bakuru bo mu maparuwasi yose ya Arikidiyosezi ya Kigali, abahagarariye imiryango y’Abihayimana bakora ibikorwa bifite aho bihuriye na Caritas na Komisiyo y’ubutabera n’amahoro, abahagarariye komite za Caritas na Komisiyo y’Ubutabera n’Amahoro mu maparuwasi ndetse n’abagize komite ya Caritas na Komisiyo y’ubutabera n’Amahoro mu rwego rwa Diyosezi.
Abatumiwe muri iyi nteko rusanjye beretswe raporo y’ibikorwa bya Caritas na kOMISIYO Y’UBUTABERA N’amahoro by’umwaka urangiye ndetse bakanagezwaho n’iteganyabikorwa by’umwaka tugemo.
Muri iyi nteko hatanzwe ibitekerezo ku iteganyabikorwa kandi batanga icyerecyezo cy’ibikorwa bya Caritas na Komisiyo y’ubutabera n’amahoro mu rwego rwa Diyosezi.


text:
El Memeyi Murangwa
08/10/11
Ejo nibgo Itorero ry’Urubyiruko ryari rimaze hafi icyumweru mu mugi wa Gatineau mu ntara ya Quebec mu gihugu cya Canada ryarangiye. Iri Torero ribereye ubwambere muri Amerika ya Ruguru ryahuje urubyiruko ruri hagati y’imyaka 18 kugeza kuri 35. Abatoza n'impuguke zatanze ibiganiro bagejeje ku rubyiruko inyigisho nyinshi zifite akamaro kandi zitandukanye. Urubyiruko nyarwanda n’inshuti zabo bashoboye kuhavana ubumenyi bwerekeranye n’Amateka yu Rwanda, guhamiriza, imbyino, ibyivugo, n’izindi nyigisho zijyanye n'umuco nyarwanda; bigishijwe kandi ibijyanye na genocide yakorewe abatutsi n'ingaruka zayo n'uburyo yashoboraga kuba yarakumiriwe ntibeho; Uruhare rw'u Rwanda mu miryango mpuzamahanga, urwo rubyiruko rwasobanuriwe "indangagaciro" ziranga intore nyazo nko Gutsinda ubunebwe, n'ibindi, ndetse banumvise ubuhamya bw'umubyeyi warokotse muri Holokosti y'Abayahudi bwatanzwe na Dr. Truda Rosenberg.
Mu kiganiro twashoboye kugirana na Nyakubahwa Edda Mukabagwiza, ariwe ntumwa ihagarariye u Rwanda muri Canada, twashoboye kumenya ko abana babyitabiranye umurava benshi bakaba barafashe ikiruhuko ku mirimo yabo kugirango bitabire Itorero. Anongeraho ati: “Ibiganiro byabaye byiza, kandi twasanze Urubyiruko rwacu rufite ubumenyi , kandi byose bikaba byaratanzwe mu Kinyarwanda nubwo abatoza bageragezaga kuvangamo indimi z'amahanga ngo borohereze abana batazi ikinyarwanda neza. Mugusoza urubyiruko rwarushanijwe Imihigo, Indatwa zirushanwa n'Isonga, Ijabo rihinyuza Amakombe, Intore zihigana n'Imena, kugez’aho urubyiruko rusaba ko twongeraho icyumweru. Inshuti nyinshi z’Urwanda ntizatanzwe mu gushyigikira urubyiruko rwacu zitabiriye Itorero ry’Urubyiruko zihava zinezerewe kandi zifuza kw’Itorero ryakomeza kubaho buri mwaka.
Abashatse guha Itorero amazina atari yo batsinzwe burundu! Baramenye rero Intwari z’Iruguru ntizitinya urugamba.
Amashusho y’Itorero ry’Urubyiruko i Gatineau-Quebec (Canada)
Urubyiruko in
Action
Dr. Truda Rosenberg
Living Story
Senator Wellars Gasamagera
prof. Josias Semujanga
William Ntidendereza
© VirungaNews


text:
Menya byinshi kuri Silas wamenyekanye mu ndirimbo “Ibya Yesu ni ku murongo”
Yanditswe na: Ubwanditsi2021-01-20 07:52:22
Ku bantu bakunda gukurikira umuziki uhimbaza Imana, bazi indirimbo ivuga ngo ’Ibya Yesu ni ku murongo’ ya Silas Nzabahayo. Iyi ndirimbo yarakunzwe cyane mu biterane n’ibitaramo Silas yayiririmbyemo ndetse isubizamo abantu ibyiringiro byo kwihangana no gukomeza gutegereza isaha yo gukora kw’Imana badatshutse ngo bave mu masezerano.
Silas yatangiye umuziki mu mwaka w’1996 ariko yinjira bwa mbere muri studio mu mwaka wa 2010. Mu mwaka wa 2015 ni bwo yatangiye kumenyekana. Kuva atangiye umuziki, amaze gukora indirimbo 25, ariko izo yashyize hanze ni 14, ibisobanuye ko afite indirimbo 11 zikiri muri studio, akaba yiteguye kuzishyira hanze mu minsi iri imbere.
Silas Nzabahayo w’imyaka 43 y’amavuko ni umugabo wubatse, ufite umugore umwe n’abana batandatu. Avuga ko ari mukuru rwose, ati "Ndi mukuru, ndi muzehe". Uyu mugabo uri mu bahanzi ba Gospel bakunzwe cyane muri iyi minsi, yabaye igihe kinini i Rukomo mu karere ka Nyagatare mu Ntara y’Iburasirazuba, ariko muri iyi minsi atuye mu karere ka Bugesera, naho ni mu Ntara y’Iburasirazuba.Ni umukristo mu Itorero rya ADEPR.
Indirimbo abantu benshi bamuziho ni iyitwa ’Ibya Yesu ni ku murongo’. Yavuze ko yayanditse mu 2014 ariko yatangiye kwamamara mu mwaka wa 2015. Ubwo yayandikaga ntabwo yari azi ko izamamara ngo igere ku rwego iriho ubu dore ko abantu banayimwitiriye, ubu aho anyuze hose bamwita ’Ibya Yesu ni ku murongo’. Yavuze ko yatunguwe cyane no kubona iyi ndirimbo yamamara mu buryo bukomeye.
Ati:"Nta n’ubwo nayihimbye nzi ko abantu bazayumva bikagenda kuriya cyangwa se ikagera kuri uri rwego igezeho. Ni ibintu byantunguye, gusa Umwuka w’Imana yari yampaye ariya magambo, kuyandika kuriya, kuba yarakunzwe bikanamviramo kwitwa ’Ibya Yesu ni ku murongo’ aho nyuze hose, ntabwo ibyo ngibyo nari mbyiteze.
Zimwe mu ndirimbo amaze gukora ziri kuri album ye ya mbere yise ’Ibya Yesu ni ku murongo’, harimo; Agakiza, Ejo, Gukiranuka, Irabemeje, Ni ku murongo (benshi bazi nka Ibya Yesu ni ku murongo), Yesu ni mwiza, Yesu ni umugabo, n’izindi. Muri izi ndirimbo zose, iyamamaye cyane ni ’Ibya Yesu ni ku murongo’ yanditse yisunze icyanditswe kiri muri Mariko 6:39-44 havuga inkuru y’igihe Yesu yahazaga abantu ibihumbi bitanu.
Silas yavuze ko icyo gihe Yesu yagaburiye aba bantu 5,000 ari uko babanje kujya ku murongo, ati "Kandi iyo usomye neza ubisangamo. Itsinda rimwe ryabaga ririho abantu 100, irindi ririho 50, batyo batyo, kandi barariye barahaga, basagura intonga 12. Ubwo rero ni cyo cyatumye ndirimba iriya ndirimbo. Iriya ndirimbo nayikuyemo hariya, ariko nyisanisha n’ubuzima bw’abantu bwa buri munsi mu buryo bwo gusenga".
uw’inyuma, urava mu murongo kuzawugarukamo bizakurushya. Ako gahinda arakarora, ayo marira arayabona, iyo mitwaro yawe arayizi, ariko ibya Yesu bigira igihe, komera, uhore utuze. N’ubwo warira ugahogora ntibyamubuza gukurikiza nimero, ishavu ryawe n’umubabaro ntibyamubuza gukurikiza nimero, niba uri uwa 800 ntiyakugeraho mbere y’uwa 4, niba uri uw’1000 ntiwaza mbete ya 100.
Niba ushaka kumva indirimbo "Ibya Yesu ni ku murongo" ya Silas Nzabahayo, kanda hano:


text:
Ikamyo yari itwaye umucanga yavaga mu Murenge wa Kigali yerekeza mu wa Nyamirambo mu Karere ka Nyarugenge, yagonze umusore wari uvuye mu kiraka hafi y’akabari kitwa Sun City gaherereye muri aka gace ahita apfa.
Ku mugoroba wo kuri uyu wa Kane tariki ya 5 Kanama 2021, nibwo iyi Kamyo yari itwaye umucanga yaje kubura feri iramanuka igonga umusore ndetse n’umucanga yari itwaye umumenekaho. Yamugonze imusanze mu nzira yagenewe abagenzi ahita ashiramo umwuka.
Bamwe mu baturage babonye iyi mpanuka babwiye IGIHEdukesha iyi nkuru ko yatewe n’uko ikamyo yacitse feri banashimangira ko uwari uyitwaye yahisemo kuyiyoborera mu ruhande rwari rurimo uwo musore yahitanye kugira ngo idahitana abantu benshi.
Uwitwa Kabera Viateur yagize ati “Urabona igikamyo cyaturukaga iriya ruguru noneho kuko cyari cyacitse feri nabonye umushoferi yanze kukiyobora mu nzu z’abaturage ngo kitica abantu benshi ahubwo akijyana muri ruriya ruhande uriya musore yari arimo kuko rutarimo abantu benshi ni bwo cyamukubise n’umucanga wose umujya hejuru arapfa.”
Uretse nyakwigendera wahitanwe n’iyi mpanuka, hanakomerekeyemo abantu batatu bari barimo n’umushoferi wari uyitwaye ku buryo bo bahise bajyanwa kwa muganga n’imodoka y’umurenge wa Nyamirambo.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Avoka (avocado mu cyongereza, avocat mu gifaransa) iri mu bwoko bw’imbuto ziribwa kandi igirira akamaro umubiri wacu. Si ibi gusa ahubwo avoka ituma umubiri ukora neza ndetse ikavura indwara zinyuranye.
Imbuto zigize igice kimwe mu biribwa umubiri ukenera. Zifitiye umubiri umumaro ntagereranywa. Mu by’ukuri, kurya imbuto zitandukanye byongera ubudahangarwa bw’umubiri mu kurwanya indwara. Avoka ni ingenzi cyane mu kunoza imikorere y’umubiri, ari nayo mpamvu biba byiza kuyirya incuro nyinshi mu cyumweru.
Avoka yirukana impumuro mbi mu kanwa
Kugira impumuro mbi mu kanwa ni ikintu umuntu wese yanga kadi gitera ipfunwe. Kugirango ubirwanye, ukwiye kurya avoka kuko izagufasha gusubirana umwuka mwiza. Guhumura nabi mu kanwa biterwa n’uko amara (intestins) aba adafite isuku, avoka rero yoza amara bityo umwuka ukaba mwiza.
Avoka irinda amaso
Bitewe na vitamine A iba muri avoka, umuntu urya avoka kenshi imurinda uburwayi bw’amaso harimo ubuhumyi, kimwe n’izindi mbuto zose zagufasha kugira amaso mazima.
Avoka ituma umutima ukora neza.
Ku isi yose indwara y’umutima ni ikibazo gihangayikishije abantu benshi. Ku bw’iyo mpamvu, ukwiye kurya avoka inshuro nyinshi kugirango umutima wawe ubashe gukora neza. Avoka ifasha imitsi ijyana amaraso mu mubiri kuko igabanya ibinure bifata kuri iyo mitsi bikayifunga ntibashe gutwara amaraso uko bikwiye.
Avoka irinda umubiri kurwara kanseri
Avoka ifite ubushobozi bwo kurwanya kanseri yo mu maraso , inzira z’ubuhumekero, kanseri yo mu magufwa ndetse na kanseri y’amabere.
Avoka ifasha umuntu kugabanya ibiro
Abantu benshi bahangayikishijwe n’ikibazo cyo kugira ibiro byinshi, nyamara avoka ni igisubizo kuko yongerera umubiri uburyo bwo gukoresha amasukali uko bikwiriye. Ikindi kandi avoka ituma umuntu atagira ikibazo cya constipation.
Irwanya diyabete
Muri avoka habamo (oleic acid) iyi aside ishinzwe kurwanya diyabete, igabanya umusemburo witwa cholesterol mu gihe wabaye mwinshi mu mubiri ndetse ikagenzura urugero rw’isukari rukwiriye mu mubiri.
Ifasha uruhu kugubwa neza.
Hamwe no kurya avoka, wagira uruhu rutoshye kandi runyerera kuko igira vitamie C na E zituma uruhu rubasha gukweduka (elasticity). Urugero: mu gihe cyo gutwita izi vitamine zifasha uruhu rw’umubyeyi gukweduka.
Ibyiza bya avoka ni byinshi mu gihe ikoreshejwe ku rugero rukwiye ndetse twayifata nk’urukingo ruturinda zimwe mu ndwara zavuzwe, erega amagara araseseka ntayorwa kandi kwirinda biruta cyane kwivuza.


text:
Ngisoma iriya nyandiko yasohotse kuri uru rubuga ivuga ngo « Ko umwana w’ikinyendaro atera umwaku »,nagize agahinda kenshi cyane.Nashatse kumenya niba uriya wayanditse ari umusore cyangwa umugabo wagize uwo mwaku mbura adress ye(phone cyangwa email).
Mbona ubutaha yari kuzadusobanurira neza iby’uwo mwaku.Njye nemera ko umwana ari umugisha ku mubyeyi.Naho ibinyendaro nta handi wabisanga koko uretse mu mijyi kuko mu cyaro ari ibinyarukundo gusa.Ndisobanura kuri ibyo byombi.
Ko abakobwa babyara...
Ntibakakubeshye,burya nta mukobwa ubyara atabishatse.Uko yamera kose aba yabibaze cyangwa yabicunze.Bitabaye ibyo yaba ari umusazi cyangwa afite ikibazo mu mutwe.
Ikibazo gusa ni uko imibare hari ubwo imupfubana,uwo yashakiragaho ibiceri akamwigurutsa cyangwa agasanga na we ari nyagupfa.Muri icyo gihe arikoca,agahagarara neza mu kibuga,ibyishimo bikamurenga areba umwana we ajya kumuzanira amazi!
Ibinyendaro rero
Njye ndahamya ko ibinyendaro ntaho bikiba uretse mu mijyi.Ni ho honyine umukobwa ashobora kubyarana n’inkokobotsi atanazi cyangwa adakunda(nk’abashoferi b’Abasomali, Abashinwa bakora imihanda,ba mukerarugendo…).
Ino mu giturage,mubyarana mwakundanye rwose.Nk’umugabo ufite umugore wabyaye abakobwa cyangwa abahungu gusa,akubwira ikibazo afite ukamufasha kugikemura.Tekereza rero iyo umubereye igisubizo!Urugo rwe rurakomera kandi namwe mugakomeza ibyanyu. Ufite ubwenge, ntiwamushyira hanze byo kumusenyera.
Icyo ndashyigikiye ni ba bagabo bahubuka nk’iya Gatera bagafata abakobwa cyangwa abagore ku ngufu.Ngo hari n’ababacunga bagiye kuvoma amazi bakabasumirira ku ivomo cyangwa hirya gato aho batabona gitabara.Kandi ibi byo si mu Rwanda gusa biba.Abo bakwiye kubihanirwa by’intangarugero.
Ikindi ni uko burya abagabo bafite ukuntu bamenya ko umukobwa cyangwa umugore yagiye mu mugongo(mu mihango),nyir’ubwite ataranabimenya ;wagira ngo turabahumurira!Icyo gihe bashima ahashimika,nuko umutego ugahitana iyigurukiraga. Iyo agize ibyago agatwita ariyumanganya.Yabigenza ate?Ngo ugize igihombo aracyimenyera.
Uwanyirigira Bernadette, Kibangu


text:
Ubwicanyi mu miryango buterwa n’amakimbirane, imitungo no kutizerana kw’abashakanye
Yanditswe na KAYITARE JEAN PAUL
Hashize igihe humvikana ubwicanyi mu miryango, umugabo akica umugore, umugore akica umugabo, umwana akica umubyeyi cyangwa umubyeyi na we akiyicira uwo yabyaye. Inzego zitandukanye zirimo n’umuganga w’indwara zo mu mutwe, bagaragaza ko ubwicanyi bwo mu miryango buterwa n’amakimbirane yo mu miryango, ibibazo by’imitungo, no gucana inyuma kw’abashakanye.
Imiryango nyarwanda itari iya Leta (Rwanda Civil Society Platform) itangaza ko ahanini ubwicanyi bwo mu muryango buturuka ku mitungo no gucana inyuma kw’abashakanye.
Sekanyange Leonard, Umuyobozi w’ihuriro ry’imiryango nyarwanda itari iya Leta yagize ati: “Ubwicanyi mu muryango buturuka ku mitungo aho usanga abana bica ababyeyi babo, imyitwarire itari myiza aho umugabo yica umugore we cyangwa umugore akica umugabo we kubera guca undi inyuma ndetse no kugurisha imitungo umwe mu bashakanye atabizi.”
Kugira ngo ubwicanyi buhagarare mu muryango, Sekanyange avuga ko hakenewe inyigisho mu miryango umuntu akamenya kubaha undi, n’uwagerageza cyangwa ufite umugambi wo kwica undi agafatwa mbere, kwigisha itegeko mbonezamubano, kureka gusesagura umutungo ndetse n’inzego za Leta na zo zigashyiramo imbaraga.
Ati “Ni yo baba barasezeranye ivanguramutungo ntibikwiye kuba impamvu zo kwica uwo mwashakanye cyangwa uwo wibyariye cyangwa se uwakubyaye. Hakazwe amasibo kandi ashyirwemo imbaraga, imiryango irimo ibibazo isurwe kandi igirwe inama.”
Mukamana Claudette, umuyobozi wungirije ushinzwe imibereho myiza mu karere ka Nyamasheke mu Ntara y’Iburengerazuba yemeza ko muri ako karere ubwicanyi hagati y’abashakanye bugenda bugaragara.
Mu isesengura rye, agaragaza ko ubwicanyi mu muryango buterwa n’amakimbirane ashingiye ku mutungo kuba abashakanye batumvikana ku micungire y’umutungo wabo ariko ikindi kinakomeye, ni ubuharike.
Ati “Kuba umugabo asohora umutungo akawujyana ahandi umugore ntabimenye, umugore yavuga bitewe nuko umugabo yamaze kwinjirwamo n’imitima y’abandi ugasanga afashe umwanzuro ugayitse wo kwica umugore. Akenshi kibazo cy’amakimbirane gishingiye ku mutungo n’ubuharike, iyo ikaba ari yo ntandaro y’ubwicanyi bwo mu muryango.”
Kuri we kugira ngo iki kibazo kirangire, birasaba inyigisho zihagije mu baturage, no kuburanishiriza ukekwaho icyaha, aho yagikoreye.
Uwamariya Marie Claire, umuyobozi wungirije ushinzwe imibereho myiza mu karere ka Musanze mu Ntara y’Amajyaruguru na we ashimangira ko ubwicanyi buturuka ku makimbirane yo mu muryango.
Ati “Umugabo n’umugore bagirana amakimbirane, batashobora kumvikana ku ngingo yo gucana inyuma n’ubusinzi nka kimwe mu biteza amakimbirane, bikarangira umwe yishe undi.”
Igisubizo ku kibazo cy’ubwicanyi bwo mu miryango, Uwamariya avuga ko nk’ubuyobozi bw’Inzego z’ibanze bwakwita ku nteko z’abaturage, umugoroba w’ababyeyi aho abantu bashobora kuganirira bakabohoka.
Ati “Icyo twakora ni ukumanuka tukegera abaturage, tugakemura ibibazo byabo amakimbirane atarafata indi ntera, mbona ari byo byatuma ubwicanyi mu muryango buhagarara.”
Munyaneza Théogène umunyamakuru ukorera mu Ntara y’Amajyepfo wandika ku makimbirane yo mu muryango na we yemeza ko ubwicanyi bwo mu miryango buterwa n’amakimbirane ashingiye ku mitungo, kimwe n’amategeko asa naho yumviswe nabi n’abantu ku bijyanye n’uburinganire n’ubwuzuzanye.
Ati “Itegeko rijyanye n’imitungo ubwaryo ryaroroshye, mbere bavugaga ko umubyeyi aha umunani umwana. Uyu munsi itegeko ryaje rivuga ko umubyeyi aha umunani umwana abishatse cyangwa akawukunyaga. Umwana ushaka kuzungura iby’iwabo atekereza ko agomba kwica umubyeyi we, ati ningenda ngafungwa nzagaruka nzungure.”
Avuga ko inzego guhera ku mudugudu zikwiye guhaguruka zikigisha ihame ry’uburinganire ndetse n’itegeko rijyanye n’imitungo n’izungura rigasubirwamo, hakagira izindi ngingo zongerwamo. Ashimangira ko nyuma y’itegeko ry’izungura, aribwo ubwicanyi mu muryango bwiyongereye.
Rwabuhihi Rose, umuyobozi w’urwego rw’igihugu rushinzwe iyubahirizwa ry’uburinganire n’ubwuzuzanye hagati y’abagabo n’abagore, GMO, we asobanura ko impamvu ubwicanyi mu muryango bubaho, biterwa no kutagaragaza ko umuryango runaka urimo amakimbirane ibintu byose bijyanye n’umuryango bikaba byaragizwe ubuzima bwite.
Agaragaza ko nta muntu ushobora guhaguruka ngo age mu muhanda agire uwo akubita ngo birangirire aho, ariko ngo umuntu mu rugo akubita undi yaba umugore cyangwa umugabo cyangwa umwana ukubise umubyeyi, abantu bakavuga ngo bazabirangiriza mu muryango.
Ati “Nagira ngo mbisubiremo icyaha ni kimwe, icyaha cyo gukubita, gukomeretsa, cyangwa kwica nta bwo kiba kinini mu muhanda ngo nikigera mu rugo kibe gitoya, ibyo ni byo tugomba guhindura.”
Bishop John Rucyahana uhagarariye Ihuriro ry’Amadini n’Amatorero yemeza ko ubwicanyi mu muryango buhari ariko uruhare rw’amadini n’amatorero ari ukwigisha iyo myumvire ikavaho. Avuga ko kwica uwo mwashakanye cyangwa uwo wibyariye, ari ishyano.
Ati “[…] Ntibishoboka kuko birenze no kuba abapagani, ni ukurenga n’inyamaswa aho umuntu afata umugore we babyaranye akamwica, akamutema! Ni ishyano.”
Kuri we asanga hari icyakorwa kugira ngo ubwicanyi mu muryango buhagarare. Ati “Duhagurukire hamwe nk’Abanyarwanda duhuze amaboko turwanye ibyo bintu kandi ababikoze bahabwe ibihano bitari bya bindi byo muri gereza gusa, n’imiryango bavukamo ibahane. Kera iyo ishyano nk’iryo ryagwaga umuryango w’uwarikoze ni wo wafataga iya mbere guhana uwo wakoze icyo kintu, ariko ubu ng’ubu urasanga uwagikoze, abo mu muryango we ari bo bamuburanira nk’aho atakoze ishyano.”
Nkurunziza Bosco utuye mu murenge wa Manyagiro mu karere ka Gicumbi mu Ntara y’Amajyaruguru na Bazirete Winifrida wo mu murenge wa Kibangu mu karere ka Muhanga mu Ntara y’Amajyepfo, bombi bahuriza ku ngingo yuko umugoroba w’ababyeyi ushyizwemo ingufu, abashakanye bagashishikarizwa gukora no kwihangira imirimo, n’ubuyobozi mu nzego z’ibanze bukihutira gukemura ibibazo byagaragaye mu muryango, ubwicanyi n’amakimbirane mu muryango byahagarara.
Dr Iyamuremye Jean Damascene umuyobozi w’ishami ry’ubuvuzi bw’indwara zo mu mutwe mu kigo k’igihugu cy’ubuzima RBC, avuga ko igikorwa cyose gikozwe n’umuntu ko n’iyo cyaba ari kiza cyangwa kibi, ngo nta bwo buri gihe kiba gifitanye isano n’uburwayi bwo mu mutwe.
Ati “Igikorwa cyose kiba gifitanye isano n’ibyabaye ku bantu cyangwa ku muntu ugikora, abakora ibintu bibi si uko baba ari abarwayi bo mu mutwe.”
Dr Iyamuremye avuga ko iyo atari abarwayi bo mu mutwe, imyitwarire yabo ishobora guhinduka. Avuga kandi ko ubwicanyi bwo mu muryango kwiyongera kwabwo bifite impamvu nyinshi zirimo nk’impinduka mu buzima no mu mibereho y’abantu.
Ati “Guhindura umuntu bisaba kubanza kumenya ikirimo gitera ubwicanyi bwo mu muryango. Guhinduka birashoboka kandi na nyiri ubwite na we yahinduka mu gihe abantu bose bamaze bamenya ko ari ikibazo.”
Imibare ya Polisi y’Igihugu yo mu Kwakira 2017 igaragaza ko ibirego 546 by’abashakanye barwanye mu ngo, ubwicanyi hagati y’abashakanye mu mezi ikenda ya mbere ya 2017 bwabaye ni 69. Naho urugomo rwavuyemo imfu ni 25. Muri aba, abagabo ni 10 naho abagore bapfuye ni 15.
Imibare yatangajwe na Polisi muri Gashyantare 2017, igaragaza ko mu mwaka wa 2016, abantu basaga 64 bishwe n’abo bashakanye. Abagore bishwe n’abagabo babo bari 45, abagabo bishwe n’abagore babo basaga 19 mu gihe abagabo 8 n’abagore 2 biyahuye biturutse ku makimbirane yo miryango.


text:
Burya n’ubwo abasore bose badateye kimwe, hari ibintu bahuriyeho nk’imyumvire n’imitekerereze rusange, bityo ibi bikaba ari ibintu 20 byafasha umukobwa wifuza kuba uw’igikundiro ku mukunzi we, akabasha kunogera no kwishimirwa n’umusore bakundana kuburyo amwifuzaho kuba yamubera umufasha.
1. Gerageza kugaragara neza uko ushoboye kose
Abasore burya bakururwa cyane n’ibigaragara kandi aba yumva yaterwa ishema no kugira umukunzi ugaragara neza, umwe azahura nawe ari kumwe n’inshuti ze ntagire ipfunwe ryo kuziratira ko ariwe mwamikazi w’umutima we. Iyiteho kandi ugaragaze isuku nk’umwari ubikwiye koko aho unyura abone ko uhanyurana umucyo.
2. Hora iteka ufite impumuro nziza
Abasore burya n’ubwo atari ko bose bakunda kwitera imibavu ariko burya bakunda cyane umukobwa uhumura neza, umwe umusuhuza akamuhobera bamara gutandukana akumva aracyumva impumuro ye. Nk’inkumi ni byiza ko uzajya uzirikana kujya imbere ye cyangwa guhura nawe wikozeho rwose impumuro imeze neza, uzasanga iteka yifuza kuba kumwe nawe kandi nimunatandukana ntuzigera umuva mu bitekerezo.
3. Irinde kumuhoza ku nkeke no kumugaya buri gihe
Aha munyumve neza mwa nkumi mwe sinshaka kuvuga ko umukunzi wawe natakwitaho, nakora amafuti cyangwa ikindi kidahwitse utazamugaya, ahubwo icyo nshaka kuvuga hano ni uko uzabikorana ubwenge. Wowe uhera ku byiza bye ukajya umushima noneho ibyo atakoraga neza akabikora neza noneho agirango ashimwe aho kubikorera ko wamutonganyije. Urugero hano nabaha, egera umukunzi wawe niba wenda akunda inzoga cyane, umubwire uti : “Uti ariko rata uri umusore mwiza ! Nkunda uburyo ugira umurava n’ubwo akenshi uteshuka kubera inzoga” Nkubwije ukuri ko natanagira icyo abivugaho azaba aritaye mu gutwi kandi azumva ko akwiye kuba yazireka kugirango umushime.
4. Mukunde kandi ubyerekane
Muri iki gihe usanga abantu benshi bavuga ngo urukundo rw’ubu nta kigenda, ngo abakobwa b’ubu baratendeka n’ibindi nk’ibyo. Wowe rero mwereke itandukaniro ryawe n’abandi, wikwitwararika ngo wumve ko yazakureka ugaseba ahubwo mukunde, umuteteshe, umwereke ko ufite ishema rye mu bandi uzaba aribwo uharaniye ko atarota akureka. Nubikora neza azumva ko ntaho yagusiga ajya kandi yumve ko ntacyo yakuburanye yaba ajya gushaka.
5. Ikunde wowe ubwawe
Ntugakunde kubwira umukunzi wawe ibibi wibonaho, ngo umubaze ngo ariko ubu kuba narabyibushye cyane ntibikubangamira ?…Nsigaye nanga ukuntu ngana, nsigaye narabaye igikara… Nonese numara kumwereka ko wowe ubwawe utikunze kandi utifitiye icyizere niwe uzakikugirira ? Sigaho wiba umupfapfa, wowe wabyibuha, wananuka, uruhu rwawe rwahinduka, mwekere ko ukifitiye icyizere kandi wirinde kumwereka ibyo uzi nk’inenge kuri wowe kuko ushobora gutuma ahita ashishoza akanabaza abandi bamuvugira mu matwi ugasanga urisenyeye.
6. Irinde gutuma afuha kandi umurwanire ishyaka
Kuba waba udaca inyuma umukunzi wawe ntibihagije, ukwiye no gukora ibishoboka ngo atagukeka akaba yagufuhira. Niba agukunda, yumva ko uri umukobwa n’abandi basore bifuza nk’uko nawe byagenze bityo akumva ko isaha n’isaha bagutwara. Uko umusore agukunda cyane niko arushaho kumva afite impungenge kuko aba yumva ufite agaciro gahambaye buri wese ukureba akubonamo. Kora ibishoboka byose rero ugabanye urukururano n’abandi basore, ugabanye gutaha amajoro cyane no kugira gahunda zidasobanutse kandi utanazimubwiye, mbese ukore ibishoboka byose ye kujya ahagarika umutima ko hari abandi mufitanye umubano wihariye.
7. Kunda inshuti ze
Niba umusore mukundana afite abasore bagenzi be ubona ko ari inshuti magara, ibuka ko bafite ibyo bahuriyeho kandi bashobora kuba baranamugiriye inama igihe yafataga umwanzuro wo kugusaba urukundo. Wihita uhubuka ngo werekane ko inshuti ze ntaho uhuriye nazo ahubwo ereka umukunzi wawe ko wubaha kandi ukunda inshuti ze ubigiriye we, bizatuma arushaho kugira ishema kandi n’ikibazo mwagirana cyose za nshuti ze zakuvugira neza ku mukunzi wawe igihe cyose waba warazisanzuyeho ukazereka ko koko uri umukobwa w’umutima.
8. Mwereke ko uzi guteka kandi wifuza kuzajya umutekera
Iki ni ikintu abakobwa badaha agaciro cyane ariko mbabwije ukuri burya umusore wese aho ava akagera akunda umukobwa uzi guteka, akunda kuba yazagera aho atekerwa n’umugore, mbese ni ibintu bashyira imbere cyane. N’ubwo mwaba mutarabana rero, ntuzakore ikosa ryo kwakiriza umukunzi wawe ibiryo byatetswe n’umukozi. Nibiba ngombwa jya ureka abanze ahagere maze ushyashyane vuba umutekere ; ibyo bihita bituma mu mutwe we atangira kwitekerereza nk’igihe waba umutekera mubana… Aha n’abagore bumvireho, mbere yo kwibaza impamvu umugabo wawe yaryamana n’umukozi, banza wibaze impamvu buri gihe yajya yakirwa n’umukozi ku meza. Yego ntiwareka akazi, ariko kandi igihe utakoze ntuzigere uha umwanya umukozi ngo ateke, kandi no mu gihe cy’akazi nabwo jya wegera umugabo umubaze uti uyu munsi tugutekere iki mugabo mwiza ? Nubimubaza azumva ko n’ubwo byatekwa n’umukozi aba yabibwirijwe na nyirabuja.
9. Mukunde nk’ufite uwo murushanwa
Bajya bavuga ngo abagore n’abakobwa bagira inzaratsi. Ibyo nanjye ndabyemera ko zibaho ariko izo nemera si ibyo byatsi n’ibipyuye amaso bindi ntazi, inzaratsi ni ugukunda umukunzi wawe nk’ufite uwo murushanwa, ukamugenera impano, ukajya umukorera utuntu mbese wumva ko nta wundi wabasha kutumukorera ndetse ko n’uwabigerageza atageza ahawe, uba umwifatiye rwose aragenda agatwarwa umutima we ukawigarurira wose uko wakabaye.
10. Menya kumutetesha
Gutetesha burya bibaho mu buryo bwinshi. Ni byiza ko uzirikana ko gushima ibyiza biri ku mukunzi wawe ari ingenzi cyane, ahita yumva ko ahantu akunzwe, ashimwa ntacyo yahanganya. Mwereke ko umuha agaciro kandi ko ari ingenzi cyane kuri wowe, umwereke ko akurutira byose kandi umurutisha bose, umwite utuzina tuzatuma koko yiyumva nk’udasanzwe kuri wowe.
11. Mwereke ko umufuhira
Iyo tuvuze gufuha ntituba tuvuze gukabya. Niba rero umukunzi wawe umukunda, ibuka ko nyine hari n’inzindi nkumi zitabarika zimwifuza, umwereke ko ubizi ko ari mwiza kandi akurura abandi bakobwa, umwereke ko wababazwa no kumubona akundana n’undi mbese yumve ko nawe uzi ko afite igikundiro atari imbere yawe gusa ahubwo n’imbere y’abandi bakobwa.
12. Kora uko ushoboye yiyumve nk’umugabo uhamye
Burya abasore n’iyo baba batarashaka baba bifuza kwitwa abagabo. Niba umukunzi wawe mutarabana, hari uburyo wajya umwereka ko ari umugabo kandi ntacyo abura ngo abe umugabo nyawe n’ubwo igihe cyo kubana cyaba kitaragera. Mwite papa w’abana uzabyara, nimugirana gahunda umubwire uti umugabo niwe ufata umwanzuro mu rugo, nimuba muri kuganira umubwire uti mbona uzambera umugabo w’igitangaza,… Ibyo byose bigenda bituma yiyumva nk’uwarangije kuba umugabo wawe kandi akumva ko akwiye kubiharanira kugeza abigezeho.
13. Tangira umubere umufasha
Iyo umusore afashe icyemezo cyo gushaka, aba yifuza umufasha bazashyira hamwe bagafatanya gukorera urugo, akamubera umujyanama, akamubera umuterankunga mu bitekerezo n’ibindi nk’ibyo. N’ubundi rero mukobwa, n’ubwo mwaba mutarabana birahagije kuba mukundana ngo ujye ubasha kumwungura inama, niba uziko arimo gutegura umunshinga runaka ushake uburyo bwose wamwungura igikerekezo, nugira aho ubona ikiraka cyangwa ikindi cyamugirira akamaro umurangire mbese umwereke ko ushishikajwe cyane n’iterambere rye.
14. Gerageza kwiteza imbere no kwita ku buzima bwawe bw’ahazaza
Ereka umukunzi wawe ko ushoboye, niba ufite akazi ugakore neza, niba uri umunyeshuri wige neza ushyizeho umwete kandi niba utanafite akazi ube umukobwa w’imishinga, kuburyo ubushake bwawe anabishoye yagutera inkunga. Niba ufite akazi wikwemera ko buri gihe ariwe uzajya wishyura buri gihe uko musohokanye, fata igihe nawe wishyure umwereke ko nawe uri umukobwa wihagazeho kandi wabasha kwirwanaho, ibi bizamwereka ko nimunabana atazita ku rugo wenyine kandi binamuhamirize ko utari muri babandi bita “abakuzi b’ibyinyo”
15. Muhe umwanya, wimucungacunga cyane
Burya abahungu ntibakunda kwerekwa n’abakunzi babo ko babacungacunga kuri buri kantu, muhe rero umwanya n’ubwisanzure ureke yiyumvemo ubwigenge no kwifatira ibyemezo bityo azanumva ko akwiye kubikubahira no kwitwara neza, abikore kuko ari ngombwa atari ukubikora kuko wamucungacunze.
16. Gerageza kuba isoko y’ibyishimo n’umunezero bye
Burya iyo umuntu uwo ariwe wese atekereza ibyo kwinjira mu rukundo, nta kindi kintu aba ashyize imbere cyane kitari ugushaka umunezero n’ibyishimo biva mu rukundo. Gerageza rero nawe mukobwa, ukore ibishoboka byose umushimishe kandi burya abasore ntibagorana, kumuganiriza, kumubwira utuntu twiza wabonye, kumubwira udukuru dushimishije byose bimutwara umutima akumva ko ari wowe soko yavomaho umunezero buri gihe.
17. Wikumva ko wageze iyo ujya ngo uterere agati mu ryinyo
Abakobwa benshi ndetse n’abagore, iyo bamaze igihe kinini bakundana n’abakunzi babo hari ubwo bajya bakora ikosa ryo kumva ko bafatishije, ko hari ibitakiri ngombwa ko bakora kuko barangije kwizera ko bakunzwe. Oya wikwishuka rwose, urukundo ni nk’umuzabibu ukenera kuhirirwa, kuvomererwa no gufumbirwa na nyuma y’uko wera imbuto. Nunamara kuba umugore, uzakunde kuzirikana cyane bya bintu wakoraga kera ugirango umushimishe kuko niba biri mu byamunyuze akumva ko mwanabana akaramata, ni uko nyine nabyo yabyifuzaga iteka. Wicika intege rero urukundo rukeneye guhora rwuhirirwa iteka.
18. Fata umwanya nawe ubwe umwiteho
Iyo wamaze gukundana n’umusore ndetse mukagera kuri rwa rwego utangira no gutekereza ibyo kuba mwarushinga, jya uhita unazirikana ko ugomba gutangira gukora bimwe mu byo ugomba kuzakora mwabanye. Menya rero kwita ku musore mukundana hakiri kare, umumenyere imyenda imubera umubwire ayigure cyangwa se umufashe kuyigura, nibinaba ngombwa ndetse mu gihe ubishoboye ujye uba ari wowe uyimugurira. Umumenyere umubavu akwiye kwitera, ujye rimwe na rimwe umuterera agapasi cyangwa unakore ibindi wazanakora mwabanye.
19. Ba umukobwa kandi witware nkabo
Muri iki gihe usanga hari abakobwa bamwe na bamwe bitiranya ibijyanye n’uburinganire ndetse n’ubwuzuzanye, ugasanga bo barabifata nko kwigira ibyigenge bakitwara uko bishakiye. Itware nk’umwari ubereye u Rwanda, umenye ko utagomba kuba umukobwa w’akabari nka bamwe bajya bitwara gutyo, umenye ko utagomba gutaha igicuku no kwigira intakoreka mu muryango ukomokamo.
20. Mwereke ko unyurwa kandi ureke kumuzanaho ibikangisho
Abahungu burya banga abakobwa babashyiraho ibikangisho, bamwe baba bababwira ngo nudakora iki bizagenda gutya, ngo uramutse ukoze ibi ibyanjye nawe byahita birangirira aho, ngo nukora iki ntuzongere kumvugisha,… Wimuzanaho ibikangisho umwereka ko akwiye guterwa ubwoba n’uko wamwanga kuko watuma abikorera icyo cyangwa we agahita akureka. Menya kumwubaha no kumwereka ko ari we mwanzuro w’ubuzima bwawe.


text:
Ibisarurwa ni byinshi ariko abasaruzi ni bake-Pst Habyarimana Desire
Yanditswe na: Ubwanditsi2021-09-24 07:43:53
"Arababwira ati “Ibisarurwa ni byinshi ariko abasaruzi ni bake, nuko mwinginge nyir’ibisarurwa ngo yohereze abasaruzi mu bisarurwa bye." Luka 10:
Mu bwami bw’Imana iyo utari umusaruzi uba uri igisarurwa, nta hagati habaho. Niba umaze imyaka myinshi mu rusengero ukaba nta muntu mushya urazana kuri Kristo Yesu nturamenya icyo waremewe, ukwiye kwigishwa ugahinduka umusaruzi.
Pasiteri Habyarimana Desire, Ubutumwa bukiza
Wareba hano n’iyi nyigisho: Imbaraga z’uburyo 4 zizanwa n’ubutumwa bwiza iyo bugeze mu muntu // Pastor Desire H.


text:
Dore Diru, Dore Diru.
Hamwe na Promosiyo ya StarTimes ubu wakwihahira dekoderi ya make kw‘isoko ryose. Noneho igiciro cya dekoderi za StarTimes cya kubiswe hasi bitari bwabeho mu Rwanda.
Tunga dekoderi ya DTT (Imwe ikoresha antene y’udushami) wishyuye amafaranga 7000 Rwf gusa, maze wongereho 8000 Rwf bya abonoma ya Classic Bouquet.
Cyangwa se ugure dekoderi ya DTH (ikoresha igisane cyangwa Dish) wishyuye amafaranga 6500 Rwf maze wongereho 8500 Rwf bya abonema ya Smart Bouquet.
Wishyuye ano mafaranga utaha ufite (Dekoderi + entene + umugozi ndetse na abonema y’ukwezi).
Sibyo gusa kandi kuko uhabwa inyongera yo gukoresha App ya StarTimes ON ukwezi kose ku buntu, ukanabasha no kuyi sangiza abandi bantu 2 kuri Telephone zabo za smartphone ntayandi mafara wishyuye.
Ntucikwe n’iyi promosiyo yakarataboneka mu Rwanda. Kubindi bisobanuro wahamagara 078 815 6600.
Utunze dekoderi ya StarTimes ntacikwa n’amakuru, umupira, filime, seri, novella, ibiganiro bitandukanye ndetse n’abana StarTimes yarabazirikanye. Tunga dekoderi ya StarTimes usezere ku irungu!


text:
Hari ku cyumweru.Kamali na Clémentine bari biteguye kujya gusenga.Mu gihe batekerezaga guhaguruka,bumva ku rugi ngo kraaa,kraaa!Incuti zabo batari baherukanye ziba zibagezeho zitabateguje.
Bakingura mu nda byanga,ariko barihangana.Baraganira biratinda,basanga batazinduwe n’ubusa.Umugore n’umugabo bari mu nzira zo gusenya kandi ari abantu basenga Imana, abandi bagafashwa.
Nuko babasaba kubasengera mu Izina rya Yezu.Bene urugo barabyemera,barambura Bibiliya basangira Ijambo ry’Imana,bayereka imitima yabo.Barangije barateka, basangira n’ibindi byiza.
Ku cyumweru cyakurikiyeho na cyo nticyabahira.Kare kare Inkeragutabara zazindukiye ku miryango na ba bantu b’utugoma n’utudebe ,ngo zirahururiza inama(zitwa ibiganiro) ku Murenge, yo kwakira abategetsi babagendereye.
N’uwo munsi ntibaba bakigiye ku rusengero.Birirwa mu nama kuva saa tatu kugera saa saba.Bakomereza mu yo mu Mudugu kuva saa saba n’igice kugera bwije(saa kumi n’imwe n’igice).Bataha bitotombera iyo…
Gutinya amande cyangwa inkoni ntibyatuma utera Imana umugongo ariko ugakiza amagara?Ese hari uwahitamo gukora ukundi akabikira cyangwa bikamugwa amahoro?Amasomo yo kuri iki cyumweru yatwongerera inama.Reka dushakire nibura mu rya mbere ryo mu gitabo cy’Ibyakozwe ,n’Intumwa:
« Muri iyo minsi bazana Intumwa bazihagarika imbere y’Inama nkuru.Umuherezabitambo mukuru arababaza ati Twari twarabihanangirije dukomeje kuazongera kwigisha mwitwajero zina,none dore Yeruzalemu yose mwayujujemo inyigisho zanyu.Murashaka rero kuduhamya amaraso y’uwo muntu?
Petero n’izindi Ntumwa barabasubiza bati tugomba kumvira Imana kuruta abantu.Imana y’abasekuruza bacu yazuye Yezu,uwo mwishe mumumanitse ku giti.Ni we Imana yakurishije ububasha bwayo ngo abe Umutegetsi n’Umukiza,kugira ngo aronkere Isiraheli ukwisubiraho n’ibabarirwa ry’ibyaha.Turi abagabo bo kubihamya,twe na Roho Mutagatifu Imana yahaye abayumvira.
Nuko bahamagara Intumwa bazikubitta ibiboko,bazibuza rwose kongera kwigisha mu izina rya Yezu,maze barazirekura.Ngo zive mu nama nkuru,zigenda zishimye kuko zagize ihirwe ryo kugirirwa nabi,zizira izina rya Yezu.(Actes 5,27b-32.40b-41).
Icyumweru gihire kuri buri wese.
By P.B


text:
Nyuma y’umunsi mukuru wa Pentekosti,Kiliziya gatolika yizihiza indi minsi mikuru itatu igaragaza uko Roho Mutagatifu twahawe adufasha gucengerwa n’ikibatsi cy’urukundo rukomeye Imana yadukunze muri Kristu Yezu.
Iyo minsi mikuru ni Ubutatu Butagatifu,Isakramentu Ritagatifu n’Umutima Mutagatifu wa Yezu.Kuri iki cyumweru rero Kiliziya iradushishikariza kuzirikana ku Butatu Butagafifu.
Amasomo ya Liturijiya uko ari 3 y’umwaka A ,aratugaragariza neza uko Imana igendana n’abayo(isomo rya mbere,Iyim.34,4b-6.8-9)bemera Umwana wayo muri iyi si ngo bagire ubugingo kandi batsinde ikibi(Ivanjili,Yh 3,16-18).
Uburyo bwo kubigeraho n’uko bigaragara mu buzima, turabisanga mu isomo rya kabiri(2Kor 13,11-13),ari ryo ngira ngo dusome kandi dusangire twitonze:
« Ahasigaye rero,bavandimwe,muhorane ibyishimo,mutere imbere, muterana inkunga,mushyire hamwe,mubane mu ituze,bityo Imana yuje urukundo n’amahoro izabana namwe.
Muramukanye mu muhoberano mutagatifu.Abatagatifujwe bose b’ino barabaramutsa.Ineza y’Umwami wacu Yezu Kristu,n’urukundo rw’Imana Data,n’ubusabane kuri Roho Mutagatifu,bihorane namwe mwese. »
Reka duhere aha twibaze ibi bibazo:Abo isi yamaze guciraho urw’iteka bazabona igihe cyo gutera imbere?Abadashobora no gusuhuzanya bazabasha gushyira hamwe igihe kirekire ?Ko ntawishimira ko abayeho nabi,abahorana ibibazo bazagira amahoro bate?
Ese ubundi,igipimo cy’ibyishimo cyo cyaba ikihe ahantu hatari amahoro nyayo?Sinshidikanya ko ibisubizo binyuranye.Hari n’abavuga ngo « Ijoro ribara uwariraye! »
Naho abandi bo ngo ya mazina ya kera nka « Mbonabucya » cyangwa « Mbarubukeye » ntibakiyita gutyo abana babo, ahubwo bayahindura mu ndimi z’amahanga cyangwa zizimije kugira ngo hatagira umenya ko bo ubwabo ari ba « Nsekambabaye ».
Dusabe Nyagasani ngo ahe buri wese ya ngabire y’ibyishimo n’amahoro yifuza n’umutima we wose.Mbifurije rero icyumweru cyiza cy’Ubutatu Butagatifu,dore Ijambo ry’Imana ryatweretse ingingo z’urubanza.
By P.B


text:
Umugore wo mugihugu cya Afurika y’epfo yatangaje benshi ubwo yagaragazaga amafoto yizihiza isabukuru ye y’amavuko.
Uyu mugore witwa Lindelwa Mthethwa yizihije isabukuru y’imyaka 40 amaze avutse, benshi mubakoresha imbugankoranyambaga bashidikanyije ku myaka ye, bavugako itajyanye nuko asa.
Taliki ya 15 Nzeri 2020, nibwo Lindelwa Mthethwa yizihizaga isabukuru y’imyaka 40 amaze avutse, wari umunsi udasanzwe kuri we ndetse n’inshuti ze.
Abinyujije kumbugankoranyambaga akoresha, Lindelwa yanditse amagambo agira ati “Bavugako ubuzima butangirira ku myaka 40…wari umunsi udasanzwe,nishimiye iyi mpano y’ubuzima…..”
Uyu mugore akimara gusangiza abamukurikira amafoto yuko byari byifashe ku munsi we w’amavuko, abantu benshi batangiye gutanga ibitekerezo bamubwirako, bitewe nuko asa, bitajyanye n’imyaka 40 yavuzeko yujuje.
Uwitwa Bongani yagize ati “Isabukuru nziza, mushiki wacu, gusa imyaka uvuze ntabwo ingana nuko ureba, numvaga ko utarengeje imyaka 25”
Undi nawe witwa Jax nawe yagize ati “Imyaka 40? niba abo twavukiye rimwe basa gutya, nanjye mfite icyizereko nzacya……isabukuru nziza murumuna wanjye”


text:
Nk’uko dusanzwe tubigenza mu rwego rwo kubagezaho ibibafasha, tugiye kubagezaho ubuhamya bw’umuvandimwe witwa Kyaitre Bruce Abraham. Ubuhamya bwe bugizwe n’ibice bitandukanye tuzabagezaho. Iki gice cya mbere kigizwe n’amavu n’amavuko ye, ndetse n’uko Imana yahagaze ku buzima bwe ikamurinda guhitanwa n’impfu zitandukanye, Tukwifurije gufashwa no gukomeza kugubwa neza,..
Nitwa Kayitare Bruce Abrahama, ndashima Imana yamenye kera ikandinda kugeza ubu, nkaba numva nshishikajwe no kuyivuga ibigwi nshingiye ku byo nzi neza yankoreye. Imana Ishimwe cyane! Halleluyaaaa!!!! Ameeena!!!
Iyo umuntu ari umwana atekereza byinshi. Bimwe bijyana n’ibyo akuriramo (environment), ibindi arabivukana (heredity) ibindi abikura mu burere ahabwa (informal and formal education). Njye mu bwana bwanjye nasanze mu rugo haba inkoni cyane, bituma ntozwa kutarizwa n’ubusa cyangwa kwirakaza, kuko ntibyari byemewe naho naba nahuye n’ikintu kimbabaza nasabwaga kureba neza no kwishima.
Hari igihe inzira itagaragaraga ntazi ikizakurikira ubuzima bw’imibabaro
Nyuma yo kuvuka (maze imyaka ibiri), ababyeyi banjye bahise batandukana, mama yahukanana umwana w’umukobwa w’uruhinja wankurikiraga akaza no guhita apfa kubera indwara yo mu nda. Njye ariko nasigaranye na papa gusa kuko yankundaga cyane. Nyuma yaje kurongora undi mugore ariko ntibyabaye byiza kuko nta wundi mwana babyaye. Kubera agahinda kavanze no kudakizwa, yazaga yanyoye cyane, ubundi si ugukubita akenda kunyica kandi nzira ubusa.
Icyakora nubwo byari bingoye , nabwo nakomeje guhura n’ibibazo kuko urupfu rwamutwaye kare mfite imyaka 12 gusa, bituma ntangira ubuzima bw’imfubyi mpura n’uruzerero rw’igihe kinini. Nta kintu kibi rero nko kutarerwa n’ababyeyi bombi. Ibi kubivuga cyane ku banyarwanda babyumva vuba kubera amateka y’igihugu cyacu, ntibyoroha kubona abantu benshi cyane abavutse mbere gato ya Jenoside yakorewe abatutsi mu Rwanda 1994 batabashije kugumana imiryango yabo. Bene nk’ibi ari nabyo nanjye navuze birababaza cyane kwisanga muri iyo miberereho. Ndabizi ko urubyiruko rwinshi hano mu Rwanda murabyumva kuko abenshi niko twakuze tutagira uduhanura cyangwa ngo atwereke urukundo rwa kibyeyi. Hari n’ibyo tubayemo muri iyi minsi ariko bikaba ingaruka z’ibyo twanyuzemo icyo gihe, ariko muhumure muraza gusoza ubu buhamya mubonyeko aho imiryango utari, nta mubyeyi, ntawukwitayeho Imana ihagararana nawe ikarinda umugambi mwiza ifite ku buzima bwawe.
Ndibuka neza ngitangira gutekereza icyo nzakora, nahise numva ko ngomba kuba umusirikare kuko numvaga nabishobora nubwo nari nkiri incuke.
Ibi byose byaje gutuma nkunda imyitozo ngororamubiri yewe naho nkora ubu ndayishinzwe nubwo dukora iyoroheje gusa yo gutuma akazi kagenda neza. Nakuze numva nubwo ndi muto, ngomba kuba ntinyitse. Nuko ntangira kujya nitoza kurwana, numvaga nzibikaho imikandara na za dani bihagije ,nkagira amatuza…mbega nkaba nka Bruce Lee!
Ndabyibuka neza hari muri 2004 i Butare (Save) saa cyenda z’igicamunsi (3:00 pm) nari niherereye ndimo kwitoza njyenyine, mpanantuka ahantu mbanza umutwe, numva ntaye ubwenge nyuma maze guhembuka nsanga amenyo yose yababaye, ndavirirana nuko sinjye wahera……..icyakora nahakuye icyasha, niduhura uzabibona nsetse, ariko ndashimira Yesu umurirmbyi yaravuze ngo ntazansiga nk’impfubyi ntazampemukira,……(Indirimbo ya 20).
Nyuma y’ubuzima bw’imibabaro Imana igenda ihindura ubizima, aho agez eni heza
Ubwo numvaga nararakaye, mbega nzajya nkubita nkanavuna. Mbega umuruho n’umugambi mubi. Ubusanzwe natangiye inzira y’agakiza no kubatizwa mu mwaka 1998 muri ADEPR Paroisse ya Gashonga ( Rusizi), ariko ibyo gusa ntibyari bihagije kuko ntibyatumye numva mpindutse burundu. Yego harimo no kuba umwana no kutagira gikurikirana ihagije, ariko byari bibi cyane. Ibaze kuba ugitekereza gutya umaze imyaka itandatu warabatijwe mu mazi menshi, wegera n’igaburo ryera. Imana itweze! Iyo nsomye Zaburi 1:1-6 nsanga nari narayobye cyane kuko aho kwibwira amategeko y’Imana ku manywa nanijoro, nibwiraga ibidafite umumaro. Yewe nari kuzatsindirwa mu iteraniro ry’abakiranutsi.
Icyo gihe sinahaga umwanya munini gusenga no kwita ku ijambo ry’Imana nk’uwo nahaye (siporo) no gutekereza ukuntu ngomba gukomera no gushakisha icyubahiro ku ngufu. Nshimiye Uwiteka wirengagije iminsi yanjye yo kujijwa. Nasomye ijambo rirambwira ngo “ Kwitoza k’umubiri kugira umumaro muri bike, naho kwitoza kubaha Imana kukagira umumaro kuri byose,kuko gufite isezerano ry’ubugingo bwa none n’ubuzaza na bwo”. (1Timoteyo 4:8).
Naje gutekereza neza nsanga nkwiye kubaha Uwiteka kuko yarahabaye ni ukuri. Reba kuvuka, ukabura ukurera, hakazamo intambara n’ubwicanyi ndengakamere bigahitana ubuzima bw’imbaga harimo na papa, nkazerera bihagije ariko Imana ikandinda kwicwa n’ibiza, amasasu, inzara, uburozi, indwara z’ibyorezo n’ibindi.
Hari imirimo Imana igenda ikora kuburyo bugaragara
Dore zimwe mu mpfu zifatika Imana yansimbukije:
1. Icyo nzi neza kandi nabwiwe na mama ni uko mvuka, yari amaze amezi 12 yose antwite. Mama antwite yanyoye ibyatsi bihagije,indasago n’indi miti itandukanye, aba no mu bitaro igihe kinini ariko Uwiteka aritamurura ku manywa y’ihangu ndavuka,nza ndi muzima, sinapfa.
2. Muri 1991 bampaye uburozi mu biryo, ndaburuka ntibwanyica.
3. Hagati ya 1994 na 1998 Imana yandinze imfu nyinshi: Hari ubwo nendaga kwicwa n’abantu benshi bari bamfashe bandambika hasi bagiye kunyica banyita intasi (nubwo nari umwana) ariko Uwiteka arandokora. Uruzi runini cyane ruruta Akagera rwarantwaye bandohora maze guhaga amazi nenda gupfa, Uwiteka arankiza.
4. Nanyuze mu ntambara ivuza ubuhuha, ibisasu bikaze n’amabombe sinaraswa kandi abagabo b’abasirikare barapfaga ndeba.
5. Nararozwe kugeza ubwo njya muri koma incuro 3 ariko sinapfa. Nariwe n’inzara, ndya ibitaribwa, nkomeretwsa n’icyuma sinapfa. Nambutse inzuzi nyinshi, mpura n’inyamaswa nyinshi, mbega nanyuze mu bintu byinshi byica ariko Imana irandokora.
Ndashima Imana yongeye kumpuza na mama mu mpera za 1997 nubwo kuva mu mpera 2000 tutongeye kubana (kubera yubatse urugo ahandi) ariko yambyaje ubutumwa bwiza muri Kanama 1998 ndabatizwa mba ntangiye kuvirwa n’umucyo wo mu ijuru; kandi n’ubu amfasha gusenga .
Kayitare hamwe n’umubyeyi we
Muri 2000 inzoka yarandiye mama aransengera sinapfa n’ubwo ukuguru kwabyimbye kugashishuka kose ariko ntacyo nabaye.
Bimwe mu bintu byinshi Imana yankoreye reka nivugire ku cyo kwiga gusa kuko nacyo iyo ngitekereje ukuntu byagenze sinumva uwo ndi we uyu munsi wa none,……………………..
Kurikira igice gikurikira cy’ubu buhamya..............


text:
Abahanga mu by’imibereho ya muntu, imihindagurikire y’imico n’imibanire bemeza ko iminwa ari cyo gice kigaragaza cyane uko umuntu yiyumva by’umwihariho mu bijyanye n’imibonano mpuzabitsina, kidashobora guhishwa. Ibindi iyo yambaye imyenda irabikingiriza.
Ibyo bituma iyo ari kumwe n’uwo afitiye amarangamutima ari yo akunze gukoresha, uko begerana umwe akarushaho gushaka gukoza iminwa ye ku y’undi bikarangira basomanye.
Ni umwihariko ku bantu kuko nta zindi nyamaswa zibikora neza nkabo. Zo iyo zagiriranye amarangamutima hari ukuntu ziyegerezanya imwe igakurura impumuro y’indi ikoresheje amazuru gusa bikaba bihagije.
Umwarimu muri Kaminuza ya Nevada, William Jankowiak, yabwiye BBC ko umuntu we adafite ububasha buhagije nk’ubw’inyamaswa bwamufasha gukurura ibyo byiyumviro bya mugenzi we, ikaba impamvu ituma iyo ashaka kubikurura amwegera bagasomana.
Yakomeje agira ati “Uko amwegera cyane ni ko arushaho gushaka kumusoma.”
Jankowiak yasobanuye ko uko umuntu yambara imyenda myinshi bigira uruhare mu kuba uwo basomana yabishaka cyane. Ni mu gihe abari kumwe batambaye badakunze kugirirana irari ryo gusomana.
Ati “Itandukaniro ritangaje, wibutse ibyo navuze ukareba nk’abahigi n’abandi baba mu mashyamba batambara uzasanga badasomana.”
Yavuze ko bituruka ku kuba ibice by’umubiri bigaragaza ibyiyumviro hafi ya byose biba biboneka, nyamara wakwambara hagasigara haboneka umunwa gusa.
Hagaragazwa ko kuva mu myaka 3.500 ishize gusomana ku munwa byabagaho. Mu mico imwe n’imwe byagizwe ikizira ahandi bikemerwa bikazongera gucika bitewe n’abayoboye amatwara yaho.
Si abakundana basomana ku munwa gusa kuko n’umubyeyi ashobora gusoma umwana we. Bikunze kubaho kenshi nk’iyo akiri muto.


text:
Umugore witwa Shenice Beirne yahuye n’uruva gusenya asaba lifuti umugenzi bari bahuye nyuma yo kugira ibyago imodoka yari yakodesheje imugeze ku rusengero igapfira mu nzira.
Shenice w’imyaka 28 n’umuvandimwe we Siobhan Ellis w’imyaka 31 bahuriye n’uruva gusenya ubwo iyi modoka yo mu bwoko bwa Ford bari bakodesheje kugira ngo izabatware ku munsi w’ubukwe yabapfiragaho bigatuma basaba lifuti ba mukerarugendo bari bibereye muri Mercedes yabo.
Shenice washyingiranwe n’umugabo we Sean w’imyaka 28 basezeraniye ahitwa Gloucester.
Uyu mugeni yagize ati “Cyari ikintu kigoye kumva ko cyabaho.Twari twiteguye kwerekeza Upton-on-Severn mu gitondo,turi mu modoka nziza cyane vintage Ford yagombaga kutugeza ku rusengero I Gloucester.
Kubera ko twari mu modoka nziza cyane,cyahisemo kugenda mu muhanda udakunze gucamo abantu.Hadashize umwanya duhagurutse,twumvise urusaku rudasanzwe ku modoka yacu duhita twibaza tuti “ibaze iramutse ikwamye.Yahise ihagarara yanga kugenda.Umushoferi yakoze ibishoboka byose kugira ngo igenda biranga.”
Abari baherekeje uyu mugeni bari inyuma gato bababwiye ko bagomba kubanza kumutwara bakagaruka ariko ba mukerarugendo Matt na Michelle Moore bahise biyemeza gusubika gahunda barimo babanza kubageza ku rusengero.
Uyu mugeni avuga ko yashimishijwe nuko atataye umutwe kubera ibyari bibaye ndetse ngo ntiyakererewe kugera mu bukwe bwe.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Ejo bundi nahise mu iduka, ngura litiro eshanu z’ikivuguto. Ngeze i muhira nicara ndayagotomera, mu minota icumi litiro imwe yarirangiye. Nsigara nibaza uwanjyana i Rwanda aho navana inka zo kunkamira amata ahagije.
Uwahitaga k’urugo arambaza ngo kuki unywa amata nk’abatutsi? Ndamusubiza ni niba barasanze amata afite inkingo, kuki njye ntabibona nkabo?
Harya ngo ntibavuga kumena amata bavuga kuyabogora ? Muri make njye ndi umunyarwanda wapfubye, Kuri njye amata n’ ikinyobwa k’ingingo, nkayagereranya nk’amazi cyangwa umutobe. Usoma iy’inkuru ntashakishe kure, ntashakishe iby’amoko. Iyo mvuze amata aba ari a m a t a!
Nonese dufashe umwana w’umututsi urimo urakurira muri america, n’umwana w’umuhutu urimo urakurira mu mutara, muri abo babiri ni uwuhe uzavuga inka cyangwa amata neza?
Ariko nari nibeshye kuko amoko yavuyeho mu Rwanda, ureste iyo bigeze mu kwezi kwa mata!
Njye nemeranya n’abavuga ko amoko y’ubu atari ayakera, atari ay’umuntu avukana, hasigaye hari amoko abiri mu banyarwanda abagira ubumuntu, cyangwa abagira ubusimba, uretse ko nabyo ari ugutuka ibisimba. Nyamuneka ubu umuntu asigaye afite ububasha bwo kwihitiramo ubwoko bwe, tujye duhitamo neza.
Catégories :Divers


text:
Ni ubuhe buhamya ufite ku kazi aho ukora?, ni buhe buhamya ufite muri Kompanyi( Company) yawe?, ni ubuhe buhamya umugore wawe n’abana bawe bagutangira?, ni buhe buhamya umugabo wawe agutangira?, ni ubuhe buhamya abo muturanye bagutangira?, ni ubuhe buhamya abo mukorana umurmo w’Imana bagutangira?.
Yesu aramusubiza ati” Emera ubikore, kuko aribyo bidukwiriye ngo dusohoze gukiranuka kose.” Ahera ko aremera. Yesu amaze kubatizwa uwo mwanya ava mu mazi , ijuru riramukingukira abona Umwuka , maze ijwi rivugira mu ijuru riti” Nguyu Umwana wanjye nkunda nkamwishimira.” Matayo 3: 15-17
Nkuko twabibabwiye ubushize , tuzakomeza kubagezaho urukurikirane rw’ibiganiro bigaruka ku majwi akomeye( adasanzwe ) yabayeho mu isezerano rishya. Ubushize twababwiye ku ijwi ry’urangururira mu butayu( ijwi ryo kwihana) , ni ijwi umuntu yumva agahindukira akava mu byaha akakira ubugingo buhoraho.
Ijwi ritangira umuntu ubuhamya
Mu rukurikirane rw’ibiganiro bizagaruka ku majwi akomeye yabayeho, agaragara mu isezerano rishya nkuko tubikesha Agakiza Tv, Pasiteri Habyarimana Desire aragaruka ku ijwi rya kabiri ariryo ‘jwi ritangira umuntu ubuhamya’.
Ni ijwi rihamiriza umuntu umaze kwakira agakiza muri we , maze Imana ikamuhamiriza. Iri jwi rya kabiri ryabayeho rikomeye, ni iryo Imana yahamirije Yesu imbere y’abantu nyuma yo kubatizwa. Bibiliya ivuga ko “ Icyakora abamwemeye bose bakizera izina rye, yabahaye ubushobozi bwo kuba abana b’Imana” Yohana 1: 12.
Iyo umuntu amaze kwakira agakiza, muri we yumva ubuhamya bw’Ijuru rimubwira ngo uri umwana w’Imana , winjiye mu muryango w’abera. Wumva ubuhamya bukubwira ko uri ishyanga ryera , uri mu bantu bahindutse bemeye kuba abana b’Imana bafite umurage w’ubugingo buhoraho. Ese wumva uri Umuraganwa n’abera?
Hari ubwo ubaza umuntu uti’ uzajya mu ijuru?’ akagusubiza ngo ‘ nta wamenya!, Imana irabizi ko turi abantu…, arko si byo kuko iyo umuntu yabaye umwana w’Imana aba abizi neza. Bibiliya ivuga ko Umwuka w’Imana yemeranywa n’Umwuka wacu ko turi abana b’Imana. Niba nta buhamya utangirwa n’umutima wawe ngo ujye wumva uri umwana w’Imana , urebe niba warinjiriye mu irembo ry’ukuri, aho Yesu yavuze ngo “Ni njye rembo ry’intama” , wakagombye kuba warahindutse kuba intama, ukwiye kujya wumva uri umwana w’Imana.
Bibiliya yatubwiye ko Yesu amaze kubatizwa Umwuka w’Imana wamujeho uramuhamiriza. Ngo ijuru ryaramukingukiye, niko kumutangira ubuhamya. Gukingurirwa ijuru kuri wowe, mu yandi magambo ni uko ijuru riguhamiriza ko uri umwana w’Imana. Niba nawe Umwuka w’Imana yarakujeho, wera imbuto?, ugira urukundo?, urihangana?, uri umunyamahoro?, uri umugwaneza?, n’izindi mbuto zose z’Umwuka zikuriho?.
Kera rero, ntabwo izaguhesha ingororano ahubwo uyu munsi, ni ubuhe buhamya Imana igutangira? Kera Imana yabanye nawe yego, ariko se uyu munsi bimeze bite?. Ntabwo Imana izakugororera ishingiye kuri kera, izakugororera uko izasanga uhagaze uwo munsi. Ese ubungubu urupfu ruje, urumva udafite ubwoba? Impanda se iramutse ivuze urumva nta kibazo wageira?
Hari abandi bantu bafite ubuhamya bubi kandi babizi ko batigeze bakizwa, bakeneye inzira yabageza ku buhamya bwiza bagahindura uko babayeho. Ni ahawe rero ho kwihana kugira ngo Imana iguhamirize ko uri umwana wayo.


text:
“Muhore mukenyeye kandi amatabaza yanyu yake,mumere nk’abantu bategereza shebuja aho agarukira ava mu bukwe, kugira ngo ubwo azaza nakomanga bamukingurire vuba. Hahirwa abagaragu shebuja azaza agasanga bari maso. Ndababwira ukuri yuko azakenyera, akabicaza akabahereza. Naza mu gicuku cyangwa mu nkoko agasanga bameze batyo, bazaba bahirwa. Kandi mumenye ibi yuko nyir’inzu iyaba yamenyaga igihe umujura azazira, yabaye maso, ntiyakunze ko inzu icukurwa. 40Namwe muhore mwiteguye, kuko Umwana w’umuntu azaza mu gihe mudatekereza.” Luka 12:35-40.
Mvugiye ibyo kugira ngo hatagira ubashukisha amagambo yoshya, kuko nubwo ntari kumwe namwe ku mubiri ndi kumwe namwe mu mutima, nishima kandi mbona gahunda yanyu nziza n’uburyo mushikamye mu byo kwizera Kristo. Nuko rero nk’uko mwakiriye Kristo Yesu Umwami wacu abe ari ko mugendera muri we, mushōreyeimizi muri we kandi mwubatswe muri we, mukomejwe no kwizera nk’uko mwigishijwe, mufite ishimwe ryinshi risesekaye. Abakolosayi 2: 4-7
Ntabwo umuntu ashyiraho urufatiro rw’inzu ngo ahite yinjira mu nzu, ahubwo hakurikiraho kubaka. ibintu bigora umwana w’umuntu mu busanzwe ni ugutegereza. biratugora mu busanzwe kuburyo hari igihe ushobora no kuvuga nabi mu rugo kubera gutegereza. Guhabwa isezerano no gusohora kwaryo harimo gutegereza.
Imana ntabwo ijya ikora ikintu idashyizemo gutegereza, igihe Aburahamu yaherewe isezerano ryo kubyara siho yabyariye, mu baheburayo batubwirako ko intwari zapfuye zizeye nanubu bagitegereje, mu isi y’umwuka gutegereza n’inshingano. Mu isi y’umwuka gutegereza n’ingombwa. Yesu yigisha aya magambo yayabwiraga ab’igishwa be ko bagomba gutegereza, kandi guhitanye abantu benshi kuko bananiwe gutegereza.
Uko ubona abantu bitwaye, bitewe n’ibyo bategereje, abo ubona barangaye, bitewe n’uko bo nta kintu bategereje, iyo bakubajije ko ibi nibi utabyishimira uzajye ubasubiza ko hari ibyo utegereje. .hari ukuza gutatu kwa Yesu mu isi, ukwambere yaje nk’umwana w’intama uko kwaraje, ukwakabiri niko dutegereje, aho aza gutwara itorero rye mu buryo bw’ibanga, ntazakandagira mu isi arirembuze rigende isi ihure nakaga gakomeye, ukwa gatatu azaza aje kwima ingoma. Ikibazo gihari nuko abategereje Yesu batiteguye nyamara Isi yo iriteguye.
Amarenga yo kugaruka kwa Yesu yarayaciye, iryambere uburyo Enoki yagiye mu ijuru ntiwabusobanura, gusa yarabuze abiwe baramutegereje baramubura, ubwa kabiri ku bwa Nowa Imana iramubwira iti “Ngiye kurimbura isi nkoresheje umwuzure kandi nzagukirisha inkuge.” Icyo gihe nta mvura yagwaga kuko ibimera byakuzwaga n’ikime, ibyo byatumaga babishyira mu nyurabwenge ntibabyumve akabaza bamuseka kugeza n’aho hagwiriye imvura ikabarimbura.
Muri iki gice mu mirongo ibanza, Yesu abwira abigishwa be ko bakwiriye gutangaza ubutumwa bwiza. kandi ibintu byose bivugamo Yesu ntabwo ari ubutumwa bwiza, ubutumwa bwiza ni ubukemura ikibazo isi ifite ari cyo cyaha, kuko nta kindi kibazo isi ifite uretse icyaha kandi nta kintu cyakivura keretse ubutumwa bwiza aribwo Yesu Kirisitu. Anavuga ko tudakwiye gutinya icyo aricyo cyose mugihe tubutangaza ahubwo dukwiriye gutinya uwica ubugingo n’umubiri akabimanura muri gihenomu.
igice cyakabiri arimo kuvuga ko dufite ubutware ku butunzi n’ibintu. Ibyananiye abantu twebwe tubifiteho ubutware, ntiducumuzwa na byo. Ibintu byaremwe mbere y’umuntu umuntu aremwa aje kubitegeka, ntabwo aribyo bigomba kumutegeka. Abatubwira ko tutazi kubyishima mo, biterwa nuko twajijutse tukamenya ibyo dutegereje. Ab’isi bigwizaho ibintu ariko bikabatera umuvumo kandi bikabasebya kuko ntacyo bategereje. Uhereye ku murongo wa 30 ari kutubwira ko dukwiriye kugira ubutware kugihe.
Satani we ngo aba azerera mu isi kandi ntabwo we apfusha igihe ubusa. Ariko itorero ryo ntiriri kubyaza igihe umusaruro, rirangaye bamwe amasaha menshi bayahariye watsapu, you tube ndetse no materairo usanga bahuze. Umuntu wese mu isi Imana yamugeneye igihe, hari abakimaze mu bitaro, abandi mu bigo by’abamugaye, ariko wowe igihe cyawe Imana yakiguhaye ubasha gukora no kujya aho ushaka hose none uri kukimaza iki? Dufite ubutware bwo gutegeka ibintu, igihe rero ntibikwiye kudutegeka ngo twibagirwe Imana ya biduhaye, ndetse ngo tubirutishe ubugingo buhoraho.
Benedata mushorere imizi muri Kristo kuko muriwe ariho Imana yashyize ubwuzure bwose bw’ubumana. Amazina yose duhamagara Imana kuberaibyo idukorera yabishyize muri Kirisitu Yesu, iyo uhamgaye Yesu byose uba ubihamgaye. Ntahandi tugomba kubishakira kandi nta mpamvu yo gutunga Imana iy’igice hari aho umwuzuro wayo uri, “Ni muri Kirisitu Yesu”.
By Jean Jacques Karayenga
source: cepurhuye.org
[email protected]


text:
Inkeke zikomeje kwiyongera ku ngaruka n’impamvu za Virus ya Zika. Ubushakashatsi bwasohotse muri uku kwezi kwa kane bwagaragaje ko Zika idateye ubwoba gusa ahubwo ari n’ikibazo.
Ni ikibazo kuko itagiterwa no kuribwa n’umubu gusa.Ubu noneho igeze no kwandurira mu mubano w’ababana bakorana imibonano y’ibitsina bisa(homosexuels).Ibi byose bitera bamwe kwibaza impamvu nyayo y’iyi virus n’ako izakururira isi.
Intwaro gahinyuzabagabo
Muri Amerika,hari ibihugu bibiri byonyine Zika itateraga impungenge bitewe n’imiterere yabyo.Ibyo bihugu ni Chili na Canada.Nyamara vuba aha muri Chili higaragaje ibimenyetso by’umubu utera Zika.Na Canada na yo iryamiye amajanja.
Ku rundi ruhande,ibihugu Zika yiganjemo bihuriye ku kintu kimwe gikomeye ku rwego mpuzamahanga ariko gishingiye ku myemerere no ku mico.Icyo kintu ni gahunda zo kuboneza urubyaro no gukuramo inda (contraception et avortement)zishyigikiwe n’ibihugu by’ibinyamaboko(Grandes puissances).
Urugero rufatika ni igihugu cya Brezili.Ngo Itegeko Nshinga ry’iki gihugu ntiryemera gukuramo inda,uretse mu gihe cyo gukiza umwana cyangwa umubyeyi. Kubirengaho ni icyaha gihanwa n’amategeko.Ariko se hakurikijwe urwego Zika igezeho yibasira abaturage,byakomeza gutyo? Bazitwaza iki bahakana iyo nzira y’indi y’amajyambere?
Kuba gutsimbarara ku mico bishoboka, ni ho bamwe bahera batekereza ko hari hakenewe indi ntwaro nk’uburyo bwizwe neza bwo guhindura iyo mico n’imyemerere kuko ubundi buryo bworoshye(mesures douces)bwari bwarananiranye.
Muri iyo nzira yo guhindura amategeko n’imigenzereze itari yoroshye,Zika irenze kuba gahinyuzabagabo gusa. Uretse n’ibyo,ishobora kuba n’intwaro y’iterambere ryizwe neza.Imijyi yarangwaga n’akajagari (bidonvilles)izikubita agashyi mu kongera isuku…
Intwaro y’irindi terambere
Biragaragara ko Zika atari indwara y’icyorezo gusa ahubwo ari n’intwaro y’iterambere yizwe neza.Icyo duheraho tuvuga ibyo ni uko mu mwaka wa 2013 Ubwongeleza bwakozeumubu OX513A w’ingabo (génétiquement modifié) wagombaga kugabanya ubukana bw’imibu y’ingore itera Zika(par accouplements).
Uwo mubu w’umukorano wakwirakwijwe na Sosiyete Oxitec GM ikora imiti.Ngo wagombaga gutuma Zika igabanukaho 95% mu gace ka Itaberaba mu mujyi wa Juazeiro aho Zika yashinze ibirindiro, n’ahandi.
Ibyo bateganyaga rero si ko byagenze kuko yahinduye isura.Icyo bari bitezeho igisubizo cyabyaye ikindi kibazo.N’ubwo bimeze gutyo,iyo nzira(moustique génétiquement modifié) hari abakiyifitiye icyizere.N’akataraza kari inyuma.
By P.B


text:
Umwenegihugu wibagiwe umuco we ntaba akiri umwenegihugu – Shami
Perezida w’abanyamakuru baharanira guteza imbere ururimi n’umuco, Rukizangabo Shami Aloys, aravuga ko iyo umwenegihugu yataye umuco we ndetse n’ururimi rwe nkana, aba atakiri umwenegihugu.
Ibi yabitangaje kuwa kane tariki 14/03/2013, ubwo hahugurwaga abarimu n’abayobozi b’ibigo bo mu mashuri abanza yo mu mirenge igize akarere ka Musanze ku bijyanye n’uko bazashinga imbuga (clubs) z’umuco n’ubutwari, kugirango abana b’igihugu bakurane ubutwari bakomora ku muco nyarwanda.
Shami, yaboneyeho kwibutsa urubyiruko ko iyo umuntu yibagiwe umuco we n’ururimi bye, aba atakiri umwenegihugu, ahubwo ko umuntu aba atabona aho amubariza, kuko ururimi n’umuco aribyo bigize ubunyagihugu.
Yagize ati: “Urubyiruko arirwo Rwanda rw’ejo hazaza rurasabwa kumenya ko igihe cyose umwenegihugu yibagiwe ururimi rwe, imico ye nkana, aba atakiri umwenegihugu. Kandi ntabwo umuntu yabona aho amubariza, n’abazamubona bazamwita Umunyarwanda wiganye umuco runaka”.
Yavuze ko abana bagomba kwiga umuco nyarwanda, bakamenya ubutwari icyo aricyo, ubuzima bwaranze intwari z’u Rwanda, kuko nanaba intwari ntabwo azaba intwari y’abashinwa cyangwa ahandi ahubwo azaba intwari y’u Rwanda.
Twizerimana Clement ushinzwe urubyiruko,umuco na siporo mu karere ka Musanze, yavuze ko biteganyijwe ko bitarenze itariki 10/05/2013, izi clubs zizaba zatangiye gukora, zikazaba zifite ubuyobozi mu bigo by’amashuri.
Munyambonera Joseph, umuyobozi w’ikigo cy’amashuri cya Nyabirehe, mu murenge wa Gataraga akarere ka Musanze, yavuze ko bamenye ibyiza byo gukoresha Ikinyarwanda mu muco nyarwanda, bikarushaho kububaka ndetse ngo bizubaka ibigo byabo.
Jean Noel Mugabo
Ibitekerezo ( 2 )
Jya utandukanya ibintu Kalinda we! kuko niba abanyamahanga babaha ubwenegihugu ntaho bihuriye n’umuco kandi nubwo babababaye abanyarwanda ntibareka umuco wabo bagira imyitwarire ijyanye n;umuco wabo ibyo bigatuma ubona ko ubunyarwanda babuhawe atari ubwo bavukanye,kuko icyo ugomba kumenya ikosa ntiriri kuwanyweye amazi mabi uyamuhaye ahubwo riri kuri wowe watanze amazi yanduye kandi ubizi! naho umuco wo ugomba kukuranga ahowaba uri hose bitabaye ibyo nawe wazaigishwa! uzasome amateka uzasanga abatatiye umuco n’indanga gaciro zabo ibyo bakururiye iyi ngobyi iduhetse! ikindi uzabaze ubuhinde,ubushinwa,ubuyapani ,Korea,singapur,nibindi bihugu uko bysteye imbere hakoreshejwe umuco wabo! naho wowe ngo ni ibya shami ahubwo ni ibyawe kuruta uko ari ibya shami! ibihe byiza!
Ibyo ni ibya shami nyine none se ubunyagihugu bivuga kumenya umuco ese bariya banyamahanga duha nationalite si abenegihugu?


text:
Akarere ka Nyaruguru, ni karere igice kinini cyako ari icyaro. Kagizwe n’Imirenge 14, utugari 72 n’imidugudu 332, kandi kagiye karangwamo inzara n’ibikorwa remezo bike cyane nk’imihanda idakoze neza, ibyatumaga bamwe bagafata nk’agaciriritse n’ubwo kagaragaramo ahantu hatagatifu.
Mugihe komite Nyobozi y’aka karere iri gusatira umusozo wa Mandat yayo mu kuyobora aka karere, rwandadilynews.com twasuye abaturage, mu rwego rwo kureba uko imibereho yabo ihagaze mu myaka icumi ishize.
Icyo twasanze bahurizaho, ni uko ikijyanye n’inzara cyabaye amateka, hakiyongeraho kuba ngo ibitaro bya Munini bemerewe n’umukuru w’igihugu bigiye kuzura, utaretse n’umuhanda wa Kaburimbo Huye-Kibeheho-Munini-Ndago-Ngoma nawo ugiye kuzura.
Ibyose ngo, hari umwe rukumbi bashaka kubishimira ari we Nyakubahwa Perezida wa Repubulika y’u Rwanda Paul Kagame, aho bifuza ko ari we wazaza kubitaha ngo bakamushimira ku mugaragaro.
Abatuye mu Midudugudu y’icyerekezo mu mazu ya 4inOne, i Ngeri na Yanza bavuga ko ngo imibereho yabo yahindutse ikaba myiza kuko ngo bakuwe aho bari batuye hashyiraga ubuzima bwabo mu kaga, ubu bakaba baratujwe mu mazu meza arimo ibikoresho byose bikiyongeraho no kuba barahawe inka zitanga umukamo.
Ku ruhande rw’abakorera ingendo nyobokamana i Nyaruguru nabo, bahamya ko kuba umuhanda wa kaburimbo nawo ugiye kurangira kubakwa, bizarushaho kuborohereza kujyayo.
Umuyobozi w’Akarere ka Nyaruguru Habitegeko Francois mu kiganiro yagiranye n’abanyamakuru yavuze ko, ibi bikorwa byose byiyongeraho Gare n’isoko nabyo bimaze kuzura i Kibeho.
Yagize ati:"Imibereho y’abaturage yarahindutse cyane, uhereye mu rwego rw’ubuhinzi kugera no ku bikorwaremezo. Kandi byose turabishimira umukuru w’igihugu Nyakubahwa Perezida wa Repubulika Paul Kagame. Si ntewe ubwoba bw’uko mandat yarangira, ahubwo iyaba yarangiraga vuba ngo haze abandi bakomereze aho twari tugejeje."
Kugeza magingo aya, akarere ka Nyaruguru gatuwe n’abaturage basaga 294,334 barimo abagore 155,055 n’abagabo 139,279 batuye mu ngo 63,613 nk’uko ibarura rusange ry’abaturage ryo muri 2012 ryabigaragaje.
Amwe mu mafoto y’aho twageze


text:
Ibimenyetso 6/18 byereka umukobwa ko umuhungu amukunda
Ubushize twaberetse ibimenyetso bitanu (5) bigaragariza umukobwa ko umuhungu amukunda, ibi bikaba ari ibindi byiyongera ku by’ubushize.
6. Gukoresha ibimenyetso by’igihagararo (umubiri)
Umusore wagukunze agashaka kukwereka ko ari we ukwitayeho iyo muri kumwe na bagenzi banyu harimo n’abandi bahungu, usanga agerageza guhagarara yemye, agasa n’uwisonjesha, intugu akazigira nk’iza kagoma (kurega agatuza), ubundi agatambukana ishema n’ubwema kugira ngo ubone ko ari umusore uhamye.
7. Kukubaza niba ufite inshuti y’umuhungu
Iki na cyo ni kimwe mu bintu by’ingenzi bishobora kwemeza ko umuhungu yifuza kukubera inshuti. Ariko rero ntabwo abahungu benshi bakunze kwihutira kubaza icyo kibazo. Ahubwo usanga bibarishwa utubazo two guca hirya no hino kugira ngo arebe ko waza kugeraho ukabyivugira ubwawe. Ashobora nko kukubwira ko nta muntu afite, yizeye ko nawe umusubiza uti nanjye ntawe.
8. Kugufuhira igihe uganiriye n’abandi basore
Iyo urimo kuganira n’abandi basore haba kuri telefone cyangwa imbona nkubone, umuhungu ugukunda atangira kubura amahoro akajya akureba buri kanya yibaza ibyo murimo kuganiraho. Ariko iyo nta rukundo akwifuzaho, kukubona uvugana n’abandi bahungu nta kibazo bimutera, ahubwo ubona yirangariye mu bindi.
9. Guhora iteka ashaka kugufasha mu bibazo uhura nabyo
Impuguke mu by’urukundo zivuga ko abahungu muri kamere yabo habamo guhora bashaka gukemura ibibazo. Noneho iyo bigeze k’uwo bifuzaho urukundo, bahora bagerageza kuba aba mbere mu gushakira ibisubizo ibibazo umukobwa afite. Nuramuka uvuze ikibazo ufite muri kumwe kandi akaba agukunda, ahita atekereza uko yagikemura akaba yakora n’ibyo utatekerezaga ko yashobora, kuko aba yifuza ko umubona nk’intwari yawe.
10. Ashaka kureba uko witwara iyo avuze ikintu gisekeje mu ruhame
Iki ni ikintu cy’ingenzi umukobwa agomba kwitaho cyane igihe muri hamwe n’inshuti zanyu. Umuhungu nagira icyo avuga muri mu ruhame, cyangwa akavuga akantu gasekeje ubundi agahita aguteraho akajisho ngo arebe uko wabyakiriye, uzamenye ko ari ikimenyetso gikomeye cyerekana ko yifuza ko nawe umwitaho.
11. Kukubwira ingamba z’ahazaza
Niba umuhungu akubwira ingamba z’ejo hazaza he, uzamenye ko hari amahirwe menshi ko agukundira uko uri n’uwo uri we. Uti kuki? Kubera ko ashobora kuba akubona muri gahunda afitiye ubuzima bwe buri imbere, akaba arimo kugerageza kureba ko nawe ushobora kuzinjiramo bigahura.
Uru rutonde rwamuritswe ku rubuga parade.com ruriho ibimenyetso 18, hasigaye ibindi birindwi (7) birimo uko umuhungu yitwara ku mukobwa igihe yanyoye inzoga zisembuye, ku basanzwe bazinywa birumvikana.
Ibitekerezo ( 1 )
Urukundo nyakuli,ni bacye barugira.Usanga kenshi baba bagamije kwishimisha gusa bikarangirira aho.Urwo si urukundo.Kandi bibabaza cyane imana yaturemye ishaka KO twirinda kuryamana n’uwo tutashakanye.Kandi ikavuga ko ku munsi wa nyuma izarimbura abantu bose bakora ibyo itubuza,igaha ubuzima bw’iteka abayumvira.


text:
Yearly Archives: 2015
Mwirinde uburiganya bw’abafarisayo bw’uyu munsi bari bubahanurire imigisha kandi atar’Imana ivuze kuko bigize Imana namwe murabyemera!
Bakundwa mu Mwami wacu twiringiye Uwiteka Imana akaba na se wa Yesu Kristo umwana we wikinege wemeye gupfa akazuka ku bwacu nongeye kubasuhuzanya urukumbuzi rwinshi rutagira akagero.
Filme Mbarankuru yambuwe abayiteguye ndetse yitirirwa abatarayiteguye!CPT.KIGAME afatanije nabayobozi bakuru bingabo bariganije uyu mushinga wateguwe na EDDY Nkuyebwatsi Christian afatanije na John uba muri Canada,naho Eddy ajyanwa muri 1930 aho yamaze imyaka (5)
Bakoze ibishoboka byose ngo bariganye iyi filme babuze uko babigenza batangira guhiga umugabo witwa John waturutse Uganda akaba ari we wabaye Director hamwe na Eddy Christian ubu warangije imyaka (5) 1930 akaba avuka I Rwanda akaba yarafunzwe ubwo yashakaga visa agiye guhunga igihugu ngo ajye mu Budage (Germany) ahunganye iyi Filme Orginal yayo kuko niwe waruyifite.
Abacika cumu n’ubwoko bw’Uwiteka, ntakoreka,nimubukoraho buzaba imbarutso y ‘Irimbuka ry’ingoma!!!
30th Dec,2015 njyanwa mu isi y’umwuka,nerekwa ibitabonwa n’abana bab’abantu,maze uwanyerekaga arambwira ati,mwana w’umuntu,rambura amaso yawe maze nkwereke ibikomeye bigiye kuba mu isi yabazima.Arongera ati kandi witegereze neza kuko ibyo ngiye ku kwereka nshaka ko ubimenyesha intama z’Uwiteka Imana yabakiranutsi.
Umwali Nkumburwa igice cya 4/4
Umuvugowa H.Thomas Sankara avugira Umwali Nkumburwa gakondo yabakiranutsi ari nawo wa nyuma!Reka InyangeNews ishimire umuhanzi H.Thomas Sankara kuba yongeye gukumbuza gukumbuza ubwoko bw’Uwiteka gakondo yabakiranutsi,no kubamenyesha iby’amateka batari bazi.
Dore umwaka wa 2015 urangiye nibura mu menye inkomoko yanyu yaho mukomoka nuko rero mwiringire iyo ivugira mu muhanzi w’umuhanuzi uhanurira mu marenga kugirango abarenga batarengera bakarenga amategeko y’Umwami Mana kandi ariwe rugira ugira byose!!!


text:
Imbuto y’ibirayi igera ku muhinzi iboneka ite?
Mu gihe Ikigo cy’igihugu gishinzwe guteza imbere ubuhinzi n’ubworozi mu Rwanda (RAB), gikomeje gukora ubushakashatsi mu kongera imbuto nshya z’ibirayi, icyo kigo kirimo no guhugurira abahinzi gutubura imbuto, kugira ngo haboneke imbuto nziza kandi zihagije.
Ubwo icyo kigo cyasuraga imirima y’abaturage batubura imbuto z’ibirayi mu Murenge wa Kinigi mu Karere ka Musanze ku wa Gatatu tariki 22 Nzeri 2021, abo bahinzi bashimiwe uburyo bashyira mu ngiro ibyo bahuguriwe, ubutubuzi bw’imbuto y’ibirayi bukaba bukomeje kugenda neza.
Ni nyuma yuko icyo kigo kimuritse ubwoko bushya bw’imbuto z’ibirayi buje kunganira ubwari busanzwe mu kongera umusaruro w’ubuhinzi bw’ibirayi, aho mu mwaka wa 2020 hamuritswe ubwoko butandatu (6) bushya bw’ibirayi aribwo Jyambere, Cyerekezo, Ndamira, Twigire, Gisubizo na Seka, na ho mu mwaka wa 2019, hamuritswe ubwoko butanu (5) aribwo Nkunganire, Ndeze, Twihaze, Kazeneza na Izihirwe.
Mu gihe byakunze kugaragara ko hari abahinzi bagifite imyumvire yo kudaha agaciro imbuto bahinga, bamwe bagatoranya imbuto mbi mu birayi byabo bejeje birinda gutanga amafaranga ku mbuto nziza yatubuwe mu buryo bwizewe, byamaze kugaragara ko umusaruro wagiye ugabanuka dore ko akenshi mu gutoranya imbuto mu birayi bejeje, usanga batoranya ibizima bakabigurisha ibindi bakabirya, bakumva ko imbuto ari uturayi dutoya dusaguka ku byo barobanuye.
Ibyo birayi basigaje akenshi ngo usanga bifite uburwayi, bidatanga umusaruro ku muhinzi, nk’uko byasobanuwe na Ndacyayisenga Théophile, Umushakashatsi ku mbuto zinyuranye muri RAB.
Yagize ati “Abahinzi benshi usanga barahunitse uturayi basarura, aho bafata bya bindi binini bakabigurisha ibindi bakabirya, biriya basigaza ntabwo ari imbuto, ikiba cyaratumye tuba dutoya ni uburwayi, ugasanga arabitse ngo afite imbuto, ntaba azi ko abitse imbuto zarwaye. Ubu twahuguye abafashamyumvire bafasha abahinzi gutoranya imbuto nzima ibunganira iyo badashoboye kugura imbuto yatubuwe”.
Ibyiciro bine imbuto ibonekamo kuva muri Laboratwari kugera ku muhinzi
Ndacyayisenga Théophile yagaragaje uburyo imbuto iboneka, aho inyura mu byiciro binyuranye kugira ngo izagere ku muhinzi, avugako habanza ubushakashatsi bw’imbuto nshya aho iyo imaze kuboneka imenyeshwa abaturage bakayiha izina mbere yuko ubushakashatsi bwo kuyitubura butangira.
Icyiciro cya mbere cyitwa ‘Minitubers’, aho kigizwe n’imbuto ziva muri Laboratwari zigahingwa mu mazu yabugenewe yitwa Green house, zihingwa mu butaka bubanje gutekwa mu kwica ibyuririzi byo mu butaka byakwangiza izo mbuto.
Icyo cyiciro cya kabiri cy’imbuto gihingwa muri Green house ni cyo bita Pre-base, na zo zihingwa mu mirima ikavaho imbuto yo mu cyiciro cya gatatu bita Base, izo mbuto ni zo zihabwa abatubizi babihuguriwe, iyo bayihinze itanga imbuto yo mu cyiciro cya kane yitwa Certifiée, ari yo mbuto ijya ku isoko ikagurisha abahinzi bose nk’imbuto yizewe.
Ndacyayisenga avuga ko uwahinze imbuto yo ku rwego rwa kane yitwa Certifiée, ari we uba ufite icyizere cyo kubona umusaruro uhagije, n’ubwo kugeza ubu itaraba nyinshi ku buryo yahaza abahinzi bose aho ikiri kuri 15%, ariko akemeza ko hatewe intambwe aho mu myaka icumi ishize iyo mbuto yari kuri 3% bakaba bakomeje kongera umubare w’abatubura imbuto aho mu myaka mike biteze kugera kuri 50% by’imbuto itubuwe.
Arasaba abaturage kumenya neza gutoranya imbuto mu byo bejeje, ariko bakabikora neza birinda kurobanura ibirayi byiza bikagurishwa, udusigarizwa akaba aritwo bafata nk’imbuto.
Ati “Uburyo bwo guhitamo imbuto nziza bita Selection Posotive, ni bwo bufasha abahinzi nyuma yuko twahuguye abafashamyumvire, bashinzwe gufasha abahinzi kujya mu mirima yabo bagatoranya ibirayi bizima bakabibika neza bakazabimeza bikazaba imbuto, iyo mbuto ni yo yunganira ba bahinzi bafite ubushobozi buke bwo kugura imbuto ya Certifiée.
Bamwe mu baturage bafasha RAB mu butubuzi bw’imbuto y’ibirayi, bavuga ko ubumenyi bahawe bwabafashije mu kongera imbuto nziza y’ibirayi bigateza imbere ubuhinzi nabo ubwabo.
Bariyanga Sylvestre, Umuhinzi wo mu Murenge wa Kinigi mu Karere ka Musanze, umwe mu bakora ubutubuzi bw’imbuto yo ku rwego rwa kane (Certifiée,) avuga ko ubuhinzi bw’ibirayi bwamuhinduriye ubuzima, aho yatangiye afite ubutaka bungana na Are 20, ariko ubu akaba ahinga kuri Hegitari eshanu ze bwite asaruramo toni 75 z’imbuto y’ibirayi buri gihembwe cy’ihinga.
Yemeza ko ubuhinzi ari umurimo wakiza uwukora mu gihe awitayeho uko bikwiriye ati “Ubu buhinzi nabutangiye muri 2010, bimbeshejeho kandi bitunze n’umuryango wanjye. Ubu ntuburira ku buso bwa hegitari eshanu aho niteze umusaruro ungana na toni 75, ubariye ku mafaranga 300 ku kiro ni amafaranga menshi”.
Uwo muhinzi avuga ko ubuhinzi akora ari umusanzu aha Leta, mu kugeza imbuto nziza y’ibirayi ku Banyarwanda banyuranye, aho yiteguye kuzamura ubuso bw’ubutaka ahinga akava kuri Hegitari eshanu akagera ku 10.
Ufitinema Jean Félix, Umukozi wa RAB ushinzwe ubutubuzi bw’imbuto no kuzikwirakwiza mu Karere ka Musanze, yavuze ko ako karere kamaze kugira abatubuzi b’imbuto y’ibirayi babigize umwuga 32, bakaba bakomeje kunganira RAB kongera imbuto nziza y’ibirayi.
Avuga ko mu Karere ka Musanze ikibazo cy’imbuto y’ibirayi cyakemutse, aho ubutaka bw’ibirayi bungana na Hegitari 4,009 buhingwa buri gihembwe cy’ihinga, bose bagahinga imbuto yizewe ndetse n’umusaruro ugenda wiyongera, ubu kuri Hegitari umuturage akaba asarura toni 20.
Avuga ko imbogamizi bahura na zo, ari abamamyi bakomeje gukoresha nabi imbuto yatubuwe, aho hari ubwo bazijyana mu masoko zikagurishwa nk’ibirayi biribwa kandi imbuto muri rusange ihenda.
Mu gukemura icyo kibazo, RAB ikaba yarashyizeho abafashamyumvire muri buri murenge bigisha abaturage akamaro ko guhinga imbuto nziza, bubahiriza n’uburyo bw’insimburanyagihingwa mu mirima.
Kugeza ubu ku biciro bya RAB, imbuto y’ibirayi yatubuwe iragura amafaranga 420 na 510.
Ibitekerezo ( 3 )
Njye ntuye iburasirazuba Nyagatare
,igitekerezo cyanjye,;
Tumaze kubona ko mukarere Nyagatare ibirayi bihera kd haka a hari abahinzi babigize umwuga nange ndimo mwadufasha muburyo mwatworehereza mukobona imbuto nziza Yibirayi ishobora kwera muraka karere dore ko duhinga iziba zitizewe nyamara ukabona zigerageza?
Njye ntuye iburasirazuba Nyagatare
,igitekerezo cyanjye,;
Tumaze kubona ko mukarere Nyagatare ibirayi bihera kd haka a hari abahinzi babigize umwuga nange ndimo mwadufasha muburyo mwatworehereza mukobona imbuto nziza Yibirayi ishobora kwera muraka karere dore ko duhinga iziba zitizewe nyamara ukabona zigerageza?
Twasabaga iyombuto ko natwe twayibona muri gatsibo


text:
Yabibwiye urubyiruko rwo mu Ntara y’Amajyepfo, mu kiganiro ku butwari rwagiriwe tariki 31 Mutarama 2019, kuri Sitade Huye.
Yasubizaga ikibazo cya Richard Simbikangwa, umunyeshuri wiga muri IPRC Kitabi, wabajije ati “Bamporiki hari ijambo ajya akunda gukoresha, abakurambere. Hari igihe iyo turi kwiga mu rusengero baba bavuga abakurambere bakavuga abadayimoni, imyuka n’ibindi. Ndashaka kumenya abo bakurambere Bamporiki ahora avuga.”
Hon. Bamporiki yamusubije ko yemera Imana. N’ikimenyimenyi ngo yabaye umugaturika, arabatizwa, ahabwa ukaristiya aranakomezwa, hanyuma aza no kuba umurokore w’umupantekote.
Ati “iyo mvugo y’uko uvuze abakurambere abantu bumva abadayimoni, njyewe n’ubwo ndi umupantekoti ndi mu bayirwanya. Ntabwo Musa na Yozefu b’Abisiraheri bashobora kuba abatagatifu, ngo Mwitende na Majangwe nkomokaho babe abazimu.”
Yunzemo ati “Intwari zarwaniye u Rwanda, zigapfa zikaduha igihugu, zahinduka abazimu, abantu baje mu bikapu by’abakoroni, twasomye muri Bibiliya, bakaba abakurambere beza, abacu bakaba abazimu? Ubu na bwo ni ubukoroni!”
Yakomeje avuga ko abigisha ivanjiri bigisha ko nta mumarayika w’umwirabura ubaho, ko bose ari abazungu. Ibyo ariko ngo ntibishoboka, cyane ko n’Imana itagira uruhu, ntigire n’ibara kuko itambaye umubiri.
Ati “iby’abazimu n’abadayimoni n’abamarayika n’imyuka mibi n’ibitari imyuka mibi simbizi neza, ariko icyo nzi ni kimwe: nta mukurambere w’umuzungu wandutira umukurambere wanjye!”
Kandi ngo nta mukurambere uruta undi. Ngo icyo umwe yarusha undi ni ubutwari yagize akiriho, butunze abariho n’abazaza.
Rero ngo abirabura ntibakwiye gutekereza ko abakurambere babo ari imyuka mibi, kandi ngo no kubarota bikwiye kubashimisha aho kubatera ubwoba.
Aha yatanze urugero rw’uko umwirabura ashobora guhura n’umuzungu ku manywa, nijoro yamurota akishima avuga ko yasuwe na marayika, nyamara yarota sekuru wamuhaye ubuzima “akamutokesha ngo kwa Jina la Yesu!”
Bamporiki kandi ngo yumva atakwishimira kuzajya mu ijuru akazasangayo abantu atazi, akaburayo se, nyina, sekuru n’abandi.
Ati “njye niringira ko abo nkomokaho niba bataranarikoreye nzarikorera ndibasabire ariko tuzahurireyo. Naho ubundi iryo juru wageramo ukaburamo abantu uzi ryagusiteresa (ryakongerera umunaniro)!”
Yasoje avuga ko abazimu n’abadayimoni biramutse biri mu Kinyarwanda, washaka kubishyira mu ndimi z’amahanga bakaba abamarayika nta cyo byaba bitwaye. Ati “ariko kuvuga ko abakurambere bacu ari babi byo si byo, kuko ntabwo bagirwa babi no kuba ari bo dukomokaho.”
Ibitekerezo ( 6 )
Ni ukuri dukwiye kumva ibi bintu kuko ni imizi yubukoroni yihishe mu madini gusa ababyigisha nibyo bakuramo amaronko babirwanyije baba bimennye inda kandi bari mu bavuga rikijyana. Numvaga byagashyijwe munteganyanyigisho bikigwa kuko sinumva ukuntu umuntu yumva sekuruza we ari Aburahamu kandi atazi nigisekuru cye
Ntitugomba gutinya ababyeyi bacu bapfuye ngo nimyuka mibi bamporiki ubusobanuro atanga kubacu bapfuye ntitugomba kubatinya nyamara tugatinyuka abazungu ngo nabatagatifu
umwirabura ashobora guhura n’umuzungu ku manywa, nijoro yamurota akishima avuga ko yasuwe na marayika, nyamara yarota sekuru wamuhaye ubuzima “akamutokesha ngo kwa Jina la Yesu!”.
perfect aha niho ubukoroni bugaragarira hadahinduwe imitekerereze ya mwirabura akumvako ba rugigana arinkabandi
Ndasubiza Honorable Bamporiki.Icyo Imana yacu ireba si "ubunyarwanda" cyangwa "Ubuzungu".Nkuko Ibyakozwe 10:34 havuga,Imana ntirobanura ku butoni,ahubwo muli "buri gihugu"uyitinya agakora ibyo idusaba,niwe yemera.Abaronda ubwoko bose,baba Abanyarwanda cyangwa Abazungu,ntabwo bazaba muli paradizo.Kimwe n’abandi bose bakora ibyo Imana itubuza.Abandi bantu Imana itazaha ubuzima bw’iteka muli paradizo nkuko 1 Yohana 2:15-17 havuga,ni abibera mu byisi gusa ntibashake Imana.Bakibeshya ko ubuzima gusa ari amafaranga,politike,shuguri,...
Umuyobozi w’ itorero ry’igihugu njyewe rwose ndumva turi mumwuka umwe.
Nta muzimu uruta undi, ikindi kandi abanyarwanda dukwiriye kuba dukorwa nisoni kandi tukanababazwa nuko abanyamadini bafashe abakurambere bacu bakabirabuza hanyuma ababo bakabeza.
Iyo twiyambaza abazimu mvamahanga(abatagatifu) twe i Rwanda nta bazimu tugira.
Twagaye intwari z’ iwacu niyo mpamvu twimutse.
Ubujiji buratwishe.
ndabashimwe cyane ubwo mutangiye kubona ko iby’i rwanda bifite agaciro. kd ko ba sogokuru basenganga imana y’i RWANDA kd yabumvaga.
iyo umuntu avuze ngo petero udusabire ndababara cyane nakwibaza muzehe wanjye wabyaye akitanga ngo nkure yitwa dayimoni nandi mazina mabi yose birambabaza cyane.
dukore kumuco wacu.
mugire amahoro


text:
Hasobanuwe uburyo urubyiruko rwafashwa kugera ku mahirwe y’umurimo
Yanditswe na MUKAGAHIZI ROSE
Abashinzwe iterambere ry’umurimo ku rwego rw’Akarere, abashinzwe uburezi ku rwego rw’akarere, abashinzwe inzego z’urubyiruko ku karere, abarimu b’ibigo by’amashuri y’imyuga, abahugura mu bigo by’amashuri y’imyuga, n’abayobozi b’urugaga rw’abikorera ku rwego rw’uturere n’Intara bahuguwe bahawe ubumenyi bw’uburyo bubanza kureba ibikenewe ku isoko ry’ahashyirwa amashuri y’ubumenyi ngiro byazafasha abayigamo kwihangira imirimo.
Ni amahugurwa yateguwe na gahunda ya Igira ku murimo. Ni gahunda ya Leta ishyirwa mu bikorwa na Minisiteri y’Abakozi ba Leta n’Umurimo ku bufatanye n’ Urugaga rw’abikorera, PSF ku nkunga y’Umuryango Mpuzamahanga w’Ababiligi udaharanira inyungu (APEFE).
Marie-Pierre Ngoma, Umuyobozi wa Porogaramu muri APEFE asobanura ko ik’ingenzi cyatumye iyi porogaramu ibaho ari ukugira ngo uruhare rw’abikorera rugaragare mu ishyirwa mu bikorwa ryo kwigisha abana bigira ku murimo.
Yagize ati : “Yego habagaho uburyo abana bigaga imyuga bakajya kwimenyereza mu makampani, umwana yize ubumenyi ngiro aragiye amaze nk’umwaka ku ishuri yiga cyangwa imyaka itatu ariko yajya kwimenyereza ugasanga yimenyereje ukwezi kumwe cyangwa amezi atatu. Ibi byatumaga abanyeshuri barangiza amashuri mu bihe byatambutse bajya gushaka akazi bakakabura kandi ako kazi bashaka gahuye n’ibyo bigiye ariko bakakabura kubera impamvu zo kuba ibyo bize bagera muri kampani aho ako kazi gakorerwa bagasanga ibyo bintu ni bishyashya.”
Uretse ibi, ngo abayobozi b’amakampani bahoraga banenga imyigire y’abana.
Mugenzi Steven, Umukozi wa Minisiteri y’Abakozi ba Leta n’Umurimo uvuga ko Leta yaje gusanga mu kugira ngo izibe icyo cyuho ikwiye kuba ikorana n’urugaga rw’abikorera cyangwa se n’ibigo by’abikorera mu gutuma nabo bagira uruhare mu kwigisha abana amashuri y’ubumenyi ngiro ntabe ari yo yigisha babana yonyine ahubwo babana bakagira igihe cyo kujya kwimenyereza mu makampani.
Kuri ubu Porogaramu ya Igira ku murimo ifite ibyiciro yibandaho birimo kwigisha ku bikomoka ku musaruro w’ubuhinzi n’ubworozi, ibigendanye n’imideri( hazamo ubudozi bw’imyenda hakazamo ibijyanye no gutunganya ibikomoka ku mpu) hakaza n’ikindi kiciro cyo gutunganya iby’ubwiza.
Ni muri urwo rwego mu karere ka Muhanga habereye amahugurwa yahuje abashinzwe iterambere ry’umurimo ku rwego rw’akarere, abashinzwe uburezi ku rwego rw’akarere, abashinze inzego z’urubyiruko ku karere, abarimu mu bigo by’amashuri y’imyuga, abahugura mu bigo by’amashuri y’imyuga ndetse n’abayobozi b’amahuriro y’ibigo byikorera abashinzwe iterambere ry’umurimo ku rwego rw’uturere no ku rwego rw’intara kugira ngo abo bantu bose bahugurirwe kubasha kujya kubanza kumenya mbere y’uko hatoranywa n’amakampani cyangwa mbere yuko hashingwa bizinesi runaka mu gace runaka ese iyo bizinesi mu byukuri irakenewe cyangwa se mbere yo kwigisha abana imyuga iyo myuga ni yo ikenewe mu gace runaka kuko nkuko Marie – Pierre atanga urugero ngo uzasanga n’ishuri ryigisha ubudozi bw’inkweto barijyanye mu karere katagira impu.
Ugasanga ishuri ryigisha ibirebana no gutunganya ibiribwa usange barijyanye ahantu abana batazabona uruganda na rumwe nta nka zororerwa aho hantu.
Yagize ati: “Ibyo byose ni byo turi kuvuga tuti abantu babanze bamenye ngo muri aka karere hakenewe iki noneho nibamara kumenya igikenewe nibwo abana bo muri ako karere bazabasha no kuvuga bati tugiye kujya kwiga iki n’iki kuko gihuye nuko amahirwe atwegerejwe”.
Avuga ko hari bimwe mu bibazo bahuye nabyo birimo ko bamwe mu bana bari kwiga nk’ubudozi usanga amashuri y’ubudozi ari kure yabo bakajya gushaka kampani zikora iby’ubudozi bagasanga ari kure.
Yagize ati: “Iyi nama izafasha izi nzego zose kugenda bakicara hamwe bagakora ubushakashatsi bamenye inzego z’imirimo iboneka mu duce baherereyemo noneho izo nzego z’imirimo iboneka abe ari nayo bahuguriramo abana bizakureho ibyo kuvuga ngo umwana yarize ariko yabuze akazi kubera ko yenda ibyo yize iyo amaze kubyiga agataha iwabo rimwe na rimwe atabona amahirwe yo kubona aho yimenyereza mu gace kaho aherereyemo.”
Amahugurwa bahawe bayungukiyemo byinshi
Mukamparirwa Marie Claudine, umuyobozi w’ishuri rya Ngarama TVET ryo mu karere ka Gatsibo mu ntara y’Iburasirazuba, avuga ko amahugurwa bahawe nk’abayobozi b’ikigo basanze kugira ngo urubyiruko bigisha rushobore guhangana ku isoko ry’umurimo ari uko bareba niba ibyo bigisha bikenewe ku isoko ry’aho baherereye.
Avuga ko muri aya mahugurwa bungukiyemo byinshi aho basanze ko kugira ngo bakire abanyeshuri biga imyuga, bagomba kureba niba ibyo babigisha bikenewe ku isoko ry’aho batuye kugira ngo nibasoza kwiga bazabashe kwihangira imirimo cyangwa no kuba babona akazi aho batuye batiriwe bajya kugashakira mu bindi bice.
Kunoza imikorere ni ngombwa mu nzego zose
Senzayi Yedidya, umuyobozi ushinzwe ibikorwa muri EDC ( Education Development Center ) Huguka Dukore Akazi kanoze icyo abona gikwiye guhinduka byihuse kugira ngo urubyiruko rutandukanye rubashe kubona amahirwe yo kubona akazi ugereranyije n’aho rutuye ari uko urubyiruko rwahanga akazi rukikorera cyangwa se rukabona imirimo aho rutuye kuko urubyiruko rushobora kujya kure mu kwimenyereza umwuga bikarusaba amafaranga kandi n’abafatanyabikorwa bikabahenda, icyo gihe ngo nta bwo uba ubateje imbere.
Ni yo mpamvu ngo ari ngombwa kubanza kumenya aho batuye aho hafi ni irihe soko ry’akazi rihari yaba mu gukora umusatsi, inkweto, noneho hakamenyekana ahantu hari ibikorwa runaka bikora neza bityo abafatanyabikorwa bakabafasha mukubigisha ibyo.
Asanga kandi ari ngombwa kunoza imikorere mu nzego zose mu byo urubyiruko ruhabwa nk’ubumenyi narwo rukazabasha kunoza kazi.
Yagize ati : “Iyo wabashije kumenya isoko rikwegereye na bo bakamenya yuko ufite urubyiruko ruzi kwifata neza mu kazi urubyiruko ruba rufite amahirwe menshi yo kugera ku murimo.”
Ashishikariza urubyiruko kudapfusha ubusa amahirwe Leta y’u Rwanda irugezaho, bakishyira hamwe bagamije intego yo kwegera ubuyobozi bwaho batuye, kujya gukomanga ku rwego rw’abikorera bashaka akazi.
Hashakimana Obed, umuyobozi w’ikigo cy’amashuri STB Busogo ikigo kigisha imyuga avuga ko uyu mwaka bakiriye abana bafashwa na APEFE bagomba kwiga amezi 12 biga amezi atatu mu kigo bakavamo bakajya kwiga andi atatu muri kampani ubu ngo bageze mu gihembwe cyabo cya nyuma mu myigire yabo.
Yagize ati: “Dukurikije uko twabigishije mu gihembwe cya mbere bavamo bakajya muri kampani twungutse byinshi cyane. Baje batubwira ibyo basanzeyo tutigisha, ibiriyo byiza tudafite bituma tuzirikana ibyo batubwiye turakosora.”
Ashimangira ko uru rubyiruko rutindijwe no kurangiza amasomo yabo kuko uburyo bizemo buzahita bubahesha amahirwe menshi yo kubona akazi.
Rwigamba Aimable, Umuyobozi w’ ikigo cy’urubyiruko cya Musanze kiri mu karere ka Musanze yashimye abafatanyabikorwa bose kuko avuga ko yasanze buzuzanya harimo Minisiteri y’Abakozi ba Leta n’umurimo, ikigo cy’ubumenyi ngiro ndetse n’ibigo bitanga amahugurwa, akavuga ko babonye ko bagomba gukorera hamwe kandi bagakora ibintu bumvikanye byakorewe n’ubushakashatsi.
Asaba urubyiruko guhindura imyumvire bakiga ikintu cyose cyatuma bagera ku ifaranga kuko harimo abanga kwiga imyuga ngo bize ibindi nyamara ntacyo bibinjiriza.
Mugenzi Steven, Umukozi wa Minisiteri y’Abakozi ba Leta n’umurimo asanga ubufatanye ari ingenzi mu kugera ku iterambere. Ashima APEFE nk’umufatanyabikorwa mu iterambere uruhare rwayo mu gufasha urubyiruko kugira aho ruva naho rwigeza.
Avuga ko Politiki ya Igira ku murimo yatangijwe na Leta y’u Rwanda imaze kubona ko hari icyuho urebye ibyo abakoresha bakeneye n’ibyo abanyeshuri bakura ku ishuri kuko bitari bigihura kuko umwana yavaga mu ishuri yagera ku kazi akabura aho ahera.
Asaba ubufatanye kugira ngo politiki ya Igira ku murimo irusheho gushyirwa mu bikorwa.
Asaba ko iyi politiki bayigira iyabo bityo ntawe usigaye inyuma urubyiruko rwose rugatera imbere.
Asaba ko mu gushaka abana baziga babatoranya neza amahirwe agahabwa uyakwiye kandi bakabigira umurage.


text:
UBUTUMWA BWA PRO-FEMMES/TWESE HAMWE MURI IKI GIHE CYO KWIBUKA JENOSIDE YAKOREWE ABATUTSI KU NSHURO YA 26.
Bavandimwe, ndagirango mu bihe twibuka ku ncuro ya 26 Genocide yakorewe abatutsi, dufate umwanya wo kwibuka kandi twiyubaka.
Abanyarwanda twahisemo ubuzima maze twimakaza ibikorwa bijyana nabyo birimo kubaka umuco w’amahoro, gufatanya muri byose, kwishakamo ibisubizo, gukora cyane no kureba kure tugamije ejo heza hacu n’igihugu cyacu.
Muzi mwese uruhare rw’umunyarwandakazi muri izi gahunda zose, nyamara tuzi twese ukuntu yashegeshwe birenze kamere by’umwihariko nanubu agihanganye n’ingaruka za jenoside yakorewe abatutsi.
Bagenzi banjye, ibi bihe turimo twe guheranwa n’agahinda, zirikana mugenzi wawe, umwoherereze ubutumwa bumukomeza, muterefone, igisha abana mu rugo umuco w’amahoro uzira ivangura, ba intangarugero aho utuye,kandi rangwa n’imvugo ihumuriza.
Ibyo twagezeho ni byinshi, dukomeze iyo ntero dukomeze kuba hafi imiryango y’abarokotse jenoside yakorewe abatutsi by’umwihariko umuryango AVEGA ufite mu nshingano incike zashegeshwe, tuboherereze ubutumwa bubakomeza,kandi tubabe hafi.
Nubwo Coronavirus yabaye inzitizi kubikorwa byinshi, ariko hari uburyo bwo kuba hamwe tutarebana. Zirikana imfubyi, abapfakazi ,incikemuturanye, maze ugire icyo ukora kibubaka muri ibi bihe byo kwibuka abacu bazize jenoside yakorewe abatutsi.
Imbaraga zacu ni umusanzu ukomeye m’urugendo rwo kwiyubaka.
TWIBUKE TWIYUBAKA kandi twubahe TUGUME MU RUGO, dukomeze kwirinda no kurinda abandi COVID 19.